text:
Letare a La Patrie dal Friûl
Lustrissim Diretôr,
dopo vê let l’editoriâl dal numar di Mai de Patrie dal Friûl, mi sint scuasit in colpe par sei un che si è metût tal cjâf di voltâ par furlan i scrits di Salusti, un storic roman; jo lu fâs par svagâmi, ma mi cjati a riscj di vignî segnât a dêt come un che al vûl dimostrâ cui sa ce virtût de lenghe furlane. E di dimostrazions di cheste fate no ‘nd è bisugne, sun chest o soi in plen acuardi cun lui. Une lenghe che par mîl agns e à dât espression a ideis e afiets de int de nestre tiere, compagnant nassi, vivi e murî, no à dificoltât a fâ di sisteme di comunicazion in cualsisei contest.
Jo o cjati che nuialtri mi fâs dismenteâ lis preocupazions dal lavôr come il concentrâmi, tal timp libar, par meti jù in bon furlan la storie dal complot di Catiline e chê de vuere cuintri Gjugurte, voltant i tescj latins scrits di Salusti un pâr di mîl agns indaûr; ma no disarès dute la veretât se mi fermàs chi. Mi plasarès che il risultât dal me divertiment al zovàs a fâ sintî l’utilitât di une golaine di classics latins e grecs, voltâts par furlan: dutis lis culturis ocidentâls si fondin sun chei scritôrs, ancje chê furlane. E ducj i furlans a varessin di podê gjoldi un test classic te nestre lenghe.
Ma tornìn al editoriâl, lì che lui si le cjape cu lis intenzions di chei che e an inmaneât il spetacul Odissee, presentât il 20 di Avrîl tal Teatri Gnûf Zuan di Udin. Mi pâr positîf informâlu sun cemût che a è nade la presentazion di chel spetacul.
Tal distinâ al diretôr artistic pe prose i bêçs disponibii pe stagjon teatrâl 2009-2010, il Consei de Fondazion al à precisât che sessantemîl euros a vevin di sei spindûts pe iniziative Sipari Furlan. Cul diretôr de prose, o vin sintût lis propuestis di cuatri organizazions furlanis: il diretôr al a sielzût, gnenfri svariadis ideis, lis lezions-spetacul su la storie dal teatri furlan (Teatro Club), un spetacul par fruts (ATF) e un par ducj (Nico Pepe), la presentazion di une idee pe stagjon dopo (CSS).
Sicheduncje, a proponi di meti in vore une dramatizazion di Odissee, partint de traduzion dal grec al furlan di Visentin e Carrozzo, al è stât Claudio De Maglio, diretôr de Nico Pepe; a sielzi di realizâ chest progjet, e no altris, al è stât il diretôr pe prose di chel moment, Michele Mirabella. Pugliês ducju doi. Pardebon si puedial pensâ che a vessin tal cjâf di volê dimostrâ alc a proposit de lenghe furlane?
La veretât a è che no erin pronts altris lavôrs adats al palc dal Zuan di Udin, e il Consei de Fondazion nol voleve rimandâ la partence de presentazion sistematiche di un spetacul professionâl par furlan in ogni stagjon teatrâl. Il risultât, naturalmentri, al pues jessi criticât o laudât.
A mi mi pâr che al sedi di ricognossi ai tradutôrs dal poeme di Omêr il merit di vê metût in moviment une operazion culturâl cussì potente che e à rivât a fâ nassi intôr di sé sfloriduris plenis di p ssis, e discussions che nus fasin cressi. Jo o stimi centant util ancje il so editoriâl, che no mi cjate d’acuardi in dut.
La critiche a è il ledan che al colte l’arbul de culture, obleant a cirî di fâ miei. Al viodarà che te stagjon teatrâl gnove il Zuan di Udin al darà sodisfazion ancje a lis sôs preferencis. E cui sa che un doman ancje jo, come amant dai classics e ultin dai tradutôrs, no cjati cui che mi contente, vierzint une golaine di classics voltâts par furlan.
TARCISIO MIZZAU
President de Fondazion
Teatri Gnûf Zuan di Udin
________________________________________________
Sul spetacul Odissee
Preseât Diretôr,
o ai let cun avonde sorprese cualchi coment sul spetacul Odissee publicât tal ultin numar de «Patrie dal Friûl».
Prin di dut o ai di dî che no ai podût viodi il spetacul teatrâl, ai 20 di Avrîl, duncje no pues permetimi ni di difindilu ni di criticâlu: par altri la mê stesse partecipazion ae iniziative, di là de ocasion dade cu la traduzion dal poeme fate za agns indaûr cun puar Pierluigi Visintin, e je limitade ae recitazion regjistrade di pôcs viers e a une cjacarade une vore plasevule cul regjist Claudio De Maglio, che si è mostrât une vore atent e sensibil.
In ogni câs, ancje se no ai podût viodi Odissee, o ai let la plui part des critichis publicadis tai gjornâi furlans: plui di cualchidune e à condanât ciertis sieltis, ma dome tal editoriâl de Patrie dal Friûl mi è capitât di lei espressions tant che «Cu la scuse di fâ viodi che o sin brâfs, che o tradusìn dal grêc al furlan, o ‘mandìn in onde’ une porcarie». La critiche artistiche e pues ancje jessi garbe, ma o o pensi che un lengaç dal gjenar al ledi a pericul di scualificâ plui cui che lu dopre che no il spetacul che si vûl criticâ.
Lassant di bande la rapresentazion teatrâl, o scuen rispuindi su la traduzion stesse de Odissee par furlan: tal editoriâl de Patrie dal Friûl si cjate scrit che al è dibant dimostrâ simpri che o sin brâfs, e che za pre Checo al veve dimostrât che si podeve voltâ dal grêc al furlan. No capìs daûr di ce informazions che si vedi pensât che la traduzion mê e di Visintin e ves la finalitât di mostrâ che o sin brâfs: o vin voltât la Odissee, e la cjase Editore Kappa Vu e à volût publicâle, parcè che o sin sigûrs de sô bielece, de sô impuartance e dal sô valôr; le vin voltade dal grêc no par dimostrâ che o sin bogns di fâlu (i timps dai esams di maturitât classiche a son lontans…), ma parcè che e je la lenghe dal origjinâl e duncje partî dal grêc e jere la uniche pussibilitât se si voleve fâ une traduzion degne di chest non.
Simpri tal numar passât de «Patrie dal Friûl», Franco Marchetta al ricognòs che jo e Visintin o vevin la libertât di voltâ la Odissee, ma al dîs che o varessin vût di fâlu par gust, di lassâ la traduzion intun scansel o al massim di publicâle par pôcs specialiscj (specialiscj di ce? di grêc omeric, di lenghe furlane, di epiche, di tradutologjie?): dut al contrari o pensi che la publicazion di oparis impuartantis, cence distinzion se a son voltadis par furlan o origjinâls furlanis, e sedi un dovê dai operadôrs culturâi furlans e un dirit dal popul furlan di cumò e dal avignî. Pardabon no rivi a capî ce che si vuadagnarès a vê un Friûl cui scansei plens di oparis leterariis, ma cu lis librariis e lis bibliotechis vueidis.
Salûts di rispiet.
Rispueste dal diretôr a Sandri Carrozzo e Tarcisio Mizzau.
Al à reson Sandri: no si varès mai di fâsi cjapâ dal sintiment, soredut cuant che bisugnarès invezi jessi di esempli. La peraule «porcarie» no lave doprade se no altri par rispiet di cui che al à lavorât tal spetacul. O domandi scuse, ancje se il gno judizi nol cambie. Par chel che al rivuarde lis oparis di traduzion, mi somee o di no jessi stât clâr o che ce che o pensi al è stat capît mâl: o ai la massime stime par chest lavôr che al puarte dignitât al furlan. Tai agns passâts, ae iniziative dai Colonos par la leture coletive de Odissee voltade par furlan, o ai dit di sì subit. O volevi dî che nô no sin brâfs parcè che o tradusìn dal grec al furlan, ma che o voltìn in marilenghe ancje i classics parcè che o sin une lenghe che e fâs il so mistîr di lenghe.
DREE VALCIC
Letaris............
Letare a La Patrie dal Friûl


c: text/html

text:
Ancje se sierâts in cjase, chest an o vin vude la pussibilitât di viazâ in maniere virtuâl ator pal Friûl e pal mont, doprant il schermi dal computer tant che un barcon par gjoldisi il spetacul di cîi, placis e teracis piturâts di zâl e di blu (cun cualchi ponte di ros, par chei che a àn doprade la bandiere “di vuere”, come che le àn clamade), in gracie de iniziative “Colorìn il Friûl di zâl e di blu #stinacjase ma metìn #fûrlabandiere!”, metude in pîts de Agjenzie Regjonâl pe Lenghe Furlane e dal Messaggero Veneto, in colaborazion cul Comun di Udin, cul Istitût Ladin Furlan “Pre Checo Placerean”, cul grup Facebook “Achì, si scrîf e si rît NOME par furlan (e par cjargnel)!” e, nancje dîlu, cul nestri sfuei.
◆ La propueste di meti fûr la bandiere e di mandâ une fotografie ae direzion di pueste eletroniche dal Sportel linguistic regjonâl e je stade cjapade sù cun entusiasim e cun cetante braùre di bande des acuilis di ducj i cjantons dal Friûl e no dome, viodût che al apel a àn rispuindût ancje tancj furlans ator pe Italie e tal forest, tant che chei sparniçâts in Argjentine, France, Gjermanie, Brasîl, Canadà o tai Stâts Unîts. A son rivadis dibot 500 imagjins (493, pe precision), la plui part compagnadis di messaçs di svant, di sperance o di salût, che a son stadis publicadis su lis pagjinis dal Messaggero Veneto e sul sît de ARLeF (https://arlef.it/lis-bandieris-de-fieste-de-patrie-2020). A ducj i partecipants ur è stât mandât vie pueste eletroniche un atestât di partecipazion ae iniziative, une vore preseât di bande de int.
Plui di cualchidun, no vint la bandiere a puartade di man e no rivant a cumbinândi une par timp, si è inzegnât cun maiutis o, magari cussì no, cun mascarutis, cun rosutis zalis e blu, zuguts o dissens piturâts cui colôrs dal Friûl o fintremai cun supuarts digjitâi o cun creazions sul savalon. Al è stât ancje cui che al à ideât il motîf “Friûl” pe imagjin di profîl di Facebook cu la bandiere furlane sul fonts.
◆ Al va dit che tancj di lôr a àn vût miôr publicâ la fotografie sui social, ma in maniere privade, doprant dome i hashtag di riferiment #fûrlabandiere e #fiestedepatrie2020.
◆ La iniziative, dut câs, e je stade pardabon un sucès, e no dome par vie dai numars, ma soredut parcè che nus à mostrât che, intun moment cussì delicât, il nestri spirt di comunitât al è ben salt: ancje se lontans, par une volte no sin restâts di bessôi. ❚
Partecipazion sintude pe iniziative social “#fûrlabandiere!”Serena Fogolini
Ancje se sierâts in cjase, chest an o vin vude la pussibilitât di viazâ in maniere virtuâl ator pal Friûl e pal mont, doprant il schermi dal computer tant che un barcon par gjoldisi il spetacul di cîi, placis e teracis piturâts di zâl e di blu (cun cualchi ponte di ros, par chei che a àn doprade la bandiere “di vuere”, come che le àn clamade), in gracie de iniziative “Colorìn il Friûl di zâl e di blu #stinacjase ma metìn #fûrlabandiere!”, metude in pîts de Agjenzie Regjonâl pe Lenghe Furlane e dal Messaggero Veneto, in colaborazion cul Comun di Udin, cul Istitût Ladin Furlan “Pre Checo Placerean”, cul grup Facebook “Achì, si scrîf e si rît NOME par furlan (e par cjargnel)!” e, nancje dîlu, cul nestri sfuei.

robotstxt: allowed

filter: keep


text:
04 aprile 2006
Filologjiche e 3 di Avrîl
A son finîts i dîs di fieste a Cormons: compliments a dute la organizazion. Par sierâ cheste edizion de Fieste dal Friûl o fâs un pâr di segnalazions su la Societât Filologjiche Furlane.
Chi l'articul su la assemblee anuâl e lis fadiis de Sff e vuê martars us consei di lei il Messaggero Veneto: e sarà une interviste al prof. Gianfranco D'Aronco (pagjine Marilenghe, nancje fâlu a pueste...).
Chi in bande o ai fotografade une maiute disegnade di Sandri D'Osauld: mi pâr un biel messaç in linie cul spirit ancje di chest blog
1 commento:
- Christian Romanini ha detto...
-
Di politiche, dopo miezegnot no si fevele plui fin Lunis, ma o cirarai alc altri par passâ un moment achì distès...
- 7/4/06 23:08


text:
«Va ben la globalizazion, ma rivaiso a imagjinâ la leterature francese fate dai cinês?»
E je la provocazion di Ngugi wa Thiong’o, un dai plui impuartants scritôrs africans dal Kenya di cumò, plui voltis candidât al Nobel.
Tal so libri “Decolonizing the mind” (Decolonizant il cjâf) al dîs che al è urgjent scomençâ un procès di liberazion dal domini culturâl dal Ocident, procès che al pues partî dome cuntune decolonizazion dal pinsîr e de lenghe.
«Il spirt de culture di un popul al sta te sô lenghe» al dîs intun so libri.
Intal 1977 al è lât in preson, cence procès, par vê scrit une opere teatrâl in kykuyu, la sô marilenghe, e recitade dai contadins di un paîs. E fo cjapade tant che istigazion ae rivolte.
Alore al à pensat: ma parcè no soio mai stât arestât fin cumò, che o scrivevi par inglês?
Di in chê volte al à tacât a scrivi i siei libris inte sô lenghe, cun dut che al vîf in esili in Canadà di agns, aromai, e po dopo ju volte di persone par inglês.
Thiong’o al à vût ancje a ce dî sui premis de leterature africane che a cjapin in considerazion dome lis oparis scritis par inglês. E cussì, une scritore popolâr nigjeriane, Chimamanda Ngozi Adichie, i à rispuindût: «L’inglês al è la mê lenghe. La robe plui impuartante no je se i scritôrs africans a àn di scrivi o no par inglês, ma cemût che a son stâts istruîts. Se une nigjeriane igbo (lenghe de Nigjerie) come me e ven tirade sù par inglês e a ven scoragjade a fevelâ l’igbo, alore, forsit, scrivi par inglês no je une sielte». Su chest i doi a son dacuardi: Thiong’o al dîs che son tancj i zovins africans che a vegnin istruîts come europeans, sul plan linguistic, ma al zonte che “l’inglês nol è une lenghe africane, e vonde!”.
Stant a Thiong’o, dome i africans a puedin fâ alc pes lôr lenghis, ancje se il cambiament culturâl nol podarà fâsi intune gnot.
La polemiche no us visie cualchi polemiche di chenti? Se ai fruts piçui a cjase e dopo a scuele si disiur che no si pâr bon a fevelâ la lenghe dal puest, ma che al è impuartant imparâ une lenghe “impuartade”, alore al devente normâl che la lenghe foreste e cjapi simpri plui pît.
Ancje in Afriche lu aà capît. E nô? ❚
Radeschi
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Desert dal Sahara
Il Sahara (arap صحراء , desert) al è un desert di gjenar tropicâl inte Afriche dal nord. Al è il secont desert plui grant dal mont (daspò la Antartide), cuntune superficie di 9.000.000 km².
Al è limitât dal Ocean Atlantic a Ovest, des monts dal Atlant a Nord, dal Mâr Ros e dal Egjit a est e dal Sudan e dal flum Niger a Sud.
Etimologjie[cambie | modifiche il codiç]
Il non Sàhara al ven de traduzion arabe Sahra de peraule tuareg tenere, che al vûl dî desert di savalon. I romans a clamavin terra deserta i teritoris a sud di Cartagjin e il non Sahara nol fo doprât par dutis chestis tieris fintremai al secul XIX.
Il non arap al è Bahr bela ma (mâr cence aghe).
Clime[cambie | modifiche il codiç]
Precipitazions[cambie | modifiche il codiç]
Al domine la ariditât parcè che lis plois a cuvierzin il 5% de evaporazion. La grant part dal Sahara e ricêf mancul di 50 mm di ploie intun an. Inte zone setentrionâl la ploie e rive soredut vie par l'unvier, par vie de influence mediteranie, a sud invezit, in corispondence cul semidesert dal Sahel, lis precipitazions a colin te estât. Lis zonis plui ariis a son i deserts de Libie e dal Egjit meridionâl, cun mancul di 20 mm intun an. Lis plois a son une vore iregolârs e in câs di tampiestis fuarts si podin vê inondazions e i jets dai flums, par solit vueits, (uadis), si tornin a implenâ di aghe.
Temperaduris[cambie | modifiche il codiç]
Pe so situazions tropicâl e pe altitudin basse e pe gjenerâl continentalitât, si regjistrin in cheste aree lis temperaduris plui altis dal mont (56 °C in Libie). La mancjance di vegjetazion e nûi, la escursion termiche e je une vore alte, cun pussibilis zulugnadis vie par l'unvier, di gnot. Inte part setentrionâl, in unvier lis temperaduris a son in medie di 10 °C. A vonde plui frêt al è su lis cjadenis di monts dal Tassili e Hagaar, ma simpri cence tantis precipitazions (no si va parsore dai 200 mm).


text:
10 aprile 2006
Risultâts des Elezions: la analisi dal assessôr esThermo
Anchì sot invezit lis Aministrativis (risultâts uficiôs):
I risultâts des Provinciâls tal coleç di S. Denêl (Maian, S.Denêl, Ruvigne, Forgjarie) e composizion dal gnûf Consei Provinciâl di Udin.
Achì in bande invezit la composizion dal gnûf Consei Comunâl di Maian.
O disarès che cumò o spieti il coment di Thermonuke: e tache la rubriche dal assessôr esThermo...
1 commento:
- marcom ha detto...
-
chi nisun no la inmo scrit . sinceramenti o pensavi di no cjata spazio. o aprofiti dal blog par ringrasia les 31 persones che mi han dat le preference e ancje chei che purtrop mi han scrit el nom te liste sbagliade.
- 13/4/06 17:57


text:
“La Musica in Carnia: tra luoghi e storia” al è un festival che al à viodude la lûs pe prime volte chest Istât. Dai 7 di Avost ai 11 di Setembar, te alte Val de Bût a àn rivocât lis melodiis e i cjants che a àn promovût zovins cjantautôrs e grups furlans.
◆ Il Festival al è partît di Paluce, li de Siee da Fuce, cun i “Cinque uomini sulla cassa del morto”, grup atîf dal 2003, formât di Francesco Imbriaco, Alberto Corredig, Davide Raciti, Leonardo Duriavig e Alberto Marinig. I cinc a àn fat plui di 250 concierts insiemi, e cul talent e la energjie di simpri a son un dai grups plui preseâts de nestre regjon.
◆ La musiche si è daspò trasferide tal Ort di Siôr Matie a Sudri, cun Dario Snidaro, cjantautôr folk country, che al conte in inglês di viaçs, storiis e emozions profondis. Cun lui ancje Rebi Rivale: la cjantautore, che e à vinçût diviers premis nazionâi pe musiche di autôr, e jere acompagnade dal bassist e cuintribassist Filippo Tantino e de ghitariste Paola Selva. Il tercet, famôs a nivel talian, al à za trê albums al atîf, e il prossim al jessarà in curt.
◆ Sul finî di Avost, la serade ospitade te cjase di Baldissâr e Bastian te borgade Som la Vila, tal cûr di Ravasclêt, e je stade une misture di poesie e di profonditât, espressivitât e rafinatece, cul duet Massimo Silverio ae ghitare e Paolo Forte ae armoniche. Cun lôr, la serade si è inricjide de energjie psichedeliche dai B.B.F, ven a stâi Pietro Brunetti, Claudio Banelli e Carlo Forgiarini, amîs che a condivin une grande passion pe musiche dai agns ’60 e ’70.
◆ Daspò, a Trep Liussûl, cuintri ogni intemperie, Nicole Coceancig e Cristian Mauro a àn sunât un conciert plui intim, sul ritmi de ploie che e bateve sui cops de Pinacoteche De Cilllia. A acompagnâ i doi cjantautôrs, un altri artist zovin e plen di passion in ogni sun che al compon: Alvise Nodale. La serade e je stade ancje insiorade de vôs di Marisa Scuntaro e dai suns de ghitare di Michele Pucci, cuntun viaç te memorie dai cjants, des melodiis arcaichis e de tradizion orâl.
◆ Sot dal cîl stelat di Çurçuvint, Emma Gustafson, cjantautore za cognossude pal so stîl folk de Italie ae Irlande, si è esibide cun Luca Zerilli, liutâr di Udin, ghitarist e bassist di diviers grups, dal hard rock al reggae. Te stesse serade, Alessio Velliscig – cu la sô vôs che e fâs vignî i sgrisui – al à presentât il so ultin lavôr di solist, jessût l’an passat: “Kama”.
◆ La prime edizion dal Festival si è sierade cuntun artist che nol à bisugne di presentazion: Gigi Maieron. Contis, poesiis, suns, vôs e melodiis intune fieste de musiche. No viodìn la ore che al vegni l’Istât cu ven par tornâ a scoltâ chescj artiscj di talent, e par imerzisi te nature come intune flabe, sot dal cîl de Cjargne. ❚
I cîi e i boscs de Cjargne a rivochin di un Istât di musiche cu la prime edizion di “La Musica in Carnia”Moira Pezzetta
“La Musica in Carnia: tra luoghi e storia” al è un festival che al à viodude la lûs pe prime volte chest Istât. Dai 7 di Avost ai 11 di Setembar, te alte Val de Bût a àn rivocât lis melodiis e i cjants che a àn promovût zovins cjantautôrs e grups furlans.


text:
L'apontament al è li dal dal Auditorium des scuelis elementārs di Tarcint
03 giugno 2006
Farcadice: diari di viaç - Charleroi (Belgjiche)
L'apontament al è li dal dal Auditorium des scuelis elementārs di Tarcint
1 commento:
- Christian Romanini ha detto...
-
Compliments!!! Compliments!!! Compliments!!! A Luca Peresson e a Carlo Della Vedova. Usgnot o ai stât a viodi il documentari: par nuie scontât e, come che e à dite une siore, une opare pardabon delicade!
I fâs i compliments ae Aministrazion dal Comun di Tarcint (chei di prin) che e à vude la voie di puartâ indenant chest progjet di Luca e Carlo e ae Regjon par vê finanziât cheste idee. Ma cemût? Un come me di Forza Italia che al fâs i compliments a chei di Centriçampe? Eh, sì: une biele robe e reste une biele robe e duncje tant di cjapiel! Il rest a son fufignis!
Inmò brâfs ai regjiscj e un grazie a ducj i furlans che tai agns a àn cjapât sù chel tic che a vevin e a son lâts pal mont: chest diari di viaç mi à pardabon emozionât. Biel e vonde!
- 9/6/06 01:09


text:
SFIDUCIE_Pe prime volte tai vincj agns de sô indipendence, in Slovenie si larà a votâ pal parlament prime de ore: duncje no te Sierade dal 2012 cemût che al jere previodût, ma ben za ae fin di chest an, ai 4 di Dicembar (curiositât: tal stes dì si votarà pes Parlamentârs ancje in Cravuazie). Lis elezions anticipadis a son stadis decidudis dal president de Republiche Danilo Türk dopo che, ai 21 di Setembar, il guvier dal Prin ministri Borut Pahor nol à vût la fiducie de Cjamare di Stât (Državni zbor) su la propueste di nomine di cinc gnûfs ministris. Sui 90 deputâts, 51 a àn votât cuintri e dome 36 a favôr: un esit che al à fat capî al mont politic sloven che il guvier, di almancul un an in ca in dificoltât, nol veve plui la poie de maiorance de Cjamare.
CRISI_ Dopo la vitorie dai partîts di centriçampe tes elezions dal Setembar dal 2008, al jere nassût un esecutîf cun Pahor ae vuide di une coalizion cun SD (Sociâldemocratics, li che Pahor al è il president), DeSUS (Partît democratic dai Pensionâts), LDS (Partît demoliberâl) e Zares, formazion di çampe. Tai ultins mês però la coalizion si è sfantade: prime si son slontanâts i Pensionâts, po a son jessûts fûr dal guvier i deputâts di Zares, incolpant l’esecutîf di vê cjapât decisions cence confrontâsi cui sindacâts e cu lis categoriis sociâls e di no vê mantignût lis promessis fatis in campagne eletorâl. I faliments plui grancj di Pahor a son stâts il no jessi rivât a fâ buine la gnove riforme des pensions (refudade cuntun referendum popolâr di pueste) e di no vê fat cressi avonde la economie dal paîs.
ELEZIONS_ La coalizion cun SD e LDS no veve plui i numars par rezisi in pîts, par chest il President de Republiche Türk, dopo vê scoltât ducj i grups parlamentârs (gjavant fûr il principâl partît di oposizion, il Partît Democratic-SDS di centridrete, che al incolpe Türk di vê simpri poiât Pahor), al à sielzût il prin dì util par bandî gnovis elezions, lis sestis te storie de Slovenie indipendente, lis primis anticipadis. No jessint nissune pussibilitât di dâ vite a un gnûf guvier, il President al à sielzût la zornade di domenie ai 4 di Dicembar: se il risultât al darà indicazions pluitost claris, par Nadâl la Slovenie e podarès vê za un gnûf guvier, il decim de sô storie.
CAMPAGNE ELETORÂL_ Intant, il panorame politic tal paîs nestri vicin al sta mudant di un dì a chel altri. Un dai favorîts al è Janez Janša, leader dal SDS, za Prin ministri in trê ocasions (dal 1993 al 1997, dal 2000 al 2002 e dal 2004 al 2008). Une gruesse novitât e je chê di une figure di sucès, Zoran Janković, confermât sindic di Lubiane cualchi mês indaûr cuntune largje maiorance: ai 22 di Otubar al à presentât la “Lista Zorana Jankovića-Pozitivna Slovenija” (“Liste Zoran Janković-Slovenie Positive”), grup cun ideis di centriçampe e dut câs “dal fâ”, secont la idee dal prin citadin-manager. Pal centriçampe però al tornarà a presentâsi Borut Pahor, ancje se i scandais a dan une percentuâl minime al so SD. Par jentrâ te Cjamare di Stât si scuen cjapâ almancul il 4 par cent dai vôts: e riscje ancje “Slovenija je Naša” (“La Slovenie e je Nestre”), partît dal sindic di Koper/Capodistria/Cjaudistrie Boris Popovič.
MINORANCIS_ Ancje i doi deputâts, esponents des minorancis ricognossudis, Roberto Battelli par chê taliane e Laszlo Göncz par chê ongjarese, a àn votât cuintri dal guvier Pahor. Battelli al à sì ricognossût al esecutîf di vê mantignût i finanziaments a pro de minorance taliane, ma tal stes timp di vê complicât la cuistion des cjartis di identitât bilengâls, che cumò no si podin vê se si lis domande fûr dal teritori li che la lenghe taliane e à pâr dignitât di chê slovene.
Alessio Potocco
__________________________________________
ATENZION: CJADENIS TE MACHINE FIN AI 15 DI MARÇ
Come ogni an, vie pal Invier, dai 15 di Novembar ai 15 di Març (duncje par cuatri mês), par menâ la machine in Slovenie al è l’oblic di vê simpri tal veicul lis cjadenis di nêf. Il codiç de strade al previôt che i veicui fin a 3 toneladis e mieze di pês a vedin pneumatics pal Invier cun almancul trê milimetris di batistrade su dutis e cuatri lis ruedis o ben che a vedin lis cjadenis di montâ in câs di necessitât. I mieçs di traspuart che a pesin plui di 3 toneladis e mieze a àn invezit di vê lis gomis pal Invier metudis almancul su lis ruedis motoris. La polizie, par solit pluitost rigorose, e pues sierâ un voli dome se si fasin lis stradis su la cueste adriatiche, te zone plui cjalde dal paîs, li che al nevee di râr. (A.P.)
TERITORIS – SLOVENIE. Colât il guvier Pahor, in Slovenie si va a elezions anticipadis............
SFIDUCIE_Pe prime volte tai vincj agns de sô indipendence, in Slovenie si larà a votâ pal parlament prime de ore: duncje no te Sierade dal 2012 cemût che al jere previodût, ma ben za ae fin di chest an, ai 4 di Dicembar (curiositât: tal stes dì si votarà pes Parlamentârs ancje in Cravuazie). Lis elezions anticipadis a son stadis decidudis dal president de Republiche Danilo Türk dopo che, ai 21 di Setembar, il guvier dal Prin ministri Borut Pahor nol à vût la fiducie de Cjamare di Stât (Državni zbor) su la propueste di nomine di cinc gnûfs ministris. Sui 90 deputâts, 51 a àn votât cuintri e dome 36 a favôr: un esit che al à fat capî al mont politic sloven che il guvier, di almancul un an in ca in dificoltât, nol veve plui la poie de maiorance de Cjamare.


text:
RICUÂRS DAL NESTRI FRIÛL
(Agate - 2002)
Româns e bàrbars a passin, a sdrumin, a macin. Nuie nus lassin. Nancje i voi par vaî.
Cjasis brusadis, bestis robadis, feminis plenis. Puar paîs gno ! Tiere di passaç par gjeniis
lontanis dai sflandôrs di Aquileee di Rome clamadis. Visigots e Uns, Ostrogots,
Langobards, Francs, Ongjars e Turcs. E vie dilunc. Ognidun ch’al passe il so segno al lasse.
E nô chi, un an par l’altri, a lavorâ la tiere. Preant. Pal sut, pe folc e pe saete, pe aghe che
ogni robe e nete, cuant che rabiose e neree pâr ch’e vueli vendete. Pai barbars e pai taramots.
“A fulgure tempestate” Libera nos Domine“ A peste fame et bello”- Libera nos Domine –
A brusin li glesiis: Nol impuarte tornarìn a fâlis sù. A nassin fruts, tancj fruts:
nol impuarte tant a muerin a grums: A son plens di fruts i cimiteris. Feminis di 40 agns
za vecjis, oms gobos e cence dincj, nol impuarte.
“Laudamus Domine” dai puars al è plen il paradîs! E parons, simpri parons.
Riverisco ! Ai Venezians, ai Francês, ai Todescs. E simpri cul cjapiel in man.
Riverisco! E conts e marchês e “ Jus primae noctis” e fruts bastarts. E predis
che no prein, predis ch’a pratindin bêçs e cuartês.
E simpri dilunc. O vin fate l’Italie. O sin lâts cun Garibaldi. Une vuere, dôs vueris .
Muarts, simpri muarts ; simpri cjasis sdrumadis, simpri bestiis maçadis, simpri racolts robâts,
brusâts! Vie. Libie, Abissinie, Eritree e Somalie, Grecie e Russie. Ancjemò forescj in cjase nestre.
Cjamps di concentrament, resistence, Si sin copâts tra di nô. Popolo bue!
E chei parons che prin si cridavin cumò van a bracet. Lotâ par un lavôr, lotâ pal pan, lotâ
par un tet sul cjâf. E nò, che ducj o vin vivûts in cjasei di altris o sin lâts: par fan.
Ator pal mont, tratâts come apestâts. In cuarantene prin di jentrâ.
La Meriche siore e vûl int sane. Tisics e tubercolôs no jentrin in Svuissare. La cjase e je lontane;
“ dai polenton lavore”. Ingrume, ingrume, une palanche sore che altre, ingrume, ingrume.
O vin il mâl dal madon. Cjase gnove, biele grande nol impuarte se paiade cul palmon!
A fuarce di vitis o sin rivâts. Il mont al è cambiât,non vin plui bisugne di la atôr.
A’nd è avonde a cjase nestre. O sin siôrs, passûts, par nissun scugnìn gjavâ el cjapiel.
No sin plui cristians e nò lìn neancje in glesie. Il nestri gnûf signôr al è il diu carantan.
E i barbars ch’a passin no copin, no sdrumin e no màcin ma a slungjin la man:
a son lôr cumò ch’a àn forse fan.


text:
Ore che stin a spietâ altris doi agns, lis telis di ragn a involuçaran la memorie dai nestri sorestants. Oltri che, ben si intint, dai dirigjents de Rai. E je lade cussì, purtrop: il contrat di servizi jenfri Rai e ministeri dal svilup economic al à cjapât ai 6 di Avrîl il bon acet definitîf. E cence il ricognossiment de lenghe furlane pai programs che a varan di jessi inviâts de tv di Stât. Al vâl pai agns 2010-2012. E je lade a finî cussì come che o vevin za ben ben nasât che e las a finî, di là des rassicurazions e da lis pussibilis manovris di azion “last minute” che si son tentadis. Duncje, se la discrepance temporâl che e vîf la politiche e pues jessi sfrutade a nestri pro, alore, di vuê indevant, no si pues molâ plui il vues. Almancul fintremai che il ricognossiment de marilenghe nol cjatarà il sô spazi. Come che costituzionalmentri, legjislativementri al sarès just. E come che al ven pe lenghe todescje e ladine, pe provincie di Bolzan, pal Ladin de provincie di Trent, pal francês per Val Di Aoste e pal Sloven chi di nô. No si pues spietâ di fâ la bataie ogni doi agns e po roseasi il fiât.
Cheste e je stade la fin, za scrite, dal intrigât percors. Che in struc al à viodût in prin lûc l’inseriment de lenghe e culture furlane tal test aprovât da comission di Vigjilance Rai, par po sparî dilunc il viaç dal document viers il CdA Rai. La nestre delegazion furlane par pocâ il parlamentut bicjamerâl e jere rivade tal so intent. Ma cuant che, dopo, lis bolps romanis a àn capît di no jessi plui tampinadis, di nô vê nissun parlamentâr che al seguìs di dongje la cuistion, a àn zirât la fertaie cemût che ur comodave. Adieux!
Chest al è il risultât. La letare di proteste dal Assessôr regjonâl ae culture Elio De Anna denant ae esclusion no je coventade a nuie. Tant che lis berladis al scandul dai nestri parlamentârs – vitimis dal lôr stes lassisim – cuant che ormai al jere masse tart.
Par viodi la programazion in marilenghe indreçade di mame Rai e varà di stanziâ i bêçs la Regjon. Lis trasmissions a saran ancjemò a progjet, no continuitât, ni garanziis. Che po, par dîle dute fûr dai dincj, a son simpri chês trasmissions, cence masse sfuarç o fantasie autorâl. Cul pericul, po magari, che i nestri assessôrs regjonâi a tornin a dî: se o finanzìin la Rai, o scugnìn drenâ culì lis risorsis par tv e radios privadis. No. No si pues spietâ altris doi agns prime di tornâ a sintî la stesse storie. A Roma a saran simpri lis bolps prontis in vuaite. No podìn permetisi il lus che lis telis di ragn a invulucin la memorie dai nestris sorestants.
Oscar Puntel
ATUALITÂT – Rai? No, mai!............
Ore che stin a spietâ altris doi agns, lis telis di ragn a involuçaran la memorie dai nestri sorestants. Oltri che, ben si intint, dai dirigjents de Rai. E je lade cussì, purtrop: il contrat di servizi jenfri Rai e ministeri dal svilup economic al à cjapât ai 6 di Avrîl il bon acet definitîf. E cence il ricognossiment de lenghe furlane pai programs che a varan di jessi inviâts de tv di Stât. Al vâl pai agns 2010-2012. E je lade a finî cussì come che o vevin za ben ben nasât che e las a finî, di là des rassicurazions e da lis pussibilis manovris di azion “last minute” che si son tentadis. Duncje, se la discrepance temporâl che e vîf la politiche e pues jessi sfrutade a nestri pro, alore, di vuê indevant, no si pues molâ plui il vues. Almancul fintremai che il ricognossiment de marilenghe nol cjatarà il sô spazi. Come che costituzionalmentri, legjislativementri al sarès just. E come che al ven pe lenghe todescje e ladine, pe provincie di Bolzan, pal Ladin de provincie di Trent, pal francês per Val Di Aoste e pal Sloven chi di nô. No si pues spietâ di fâ la bataie ogni doi agns e po roseasi il fiât.


text:
Avonde vaîsi intor, avonde continuâ a fâ studis e indagjns, a domandâ consulencis. Il model lu vin in cjase. E al pues funzionâ. Lu disin i fats, i conts, no lis peraulis. Ma par fortune cualchidun si sta inacuarzint. O stin cjacarant des proprietâts coletivis, tieris, boscs e fabricâts presints in tancj comuns de Cjargne che a son di ducj, de int dal paîs, ma che il plui des voltis a son dismenteadis, lassadis lâ a remengo o cedudis ai comuns che però cumò, che no àn plui bêçs di spindi, no lis tocjin. Une volte, ai timps de Vicinie, a son coventadis pe sussistence de popolazion, po dopo, cuant che e je rivade la bondance, si sin dismenteâts di lôr, no si à rivât a inovâ.
“O sin ancjemò in timp par fâlu”, al spieghe Delio Strazzaboschi, segretari de Aministrazion dai Bens Civics di Pesariis, comun di Prât in Cjargne, la realtât che plui di altris e sta dimostrant une vitalitât incredibile, e – cjartis in man – nus spieghe cemût che e funzione. “Ae fonde di dut e à di jessi une sostignibilitât economiche, e par otignîle a son trê i pilastris dulà pontâ: i cjamps, i boscs, la zootecnie; cuntun cuart scat, il turisim, che al varès di vignî in automatic”. Il grues probleme de Cjargne al è che i terens a son un grum frazionâts: metisi adun, duncje, e je la prime robe di fâ. “A Pesariis, o taìn i boscs, o puartìn il legnam te strade e po dopo lu vendìn. Cui bêçs che o tirìn sot, paiât il personâl e ducj i coscj, ce che al reste lu metìn par aministrâ i bens frazionâi, permetint par esempli di tignî viert la buteghe di alimentârs dal paîs cence domandâ contribûts a di nissun”. Plan plan, duncje, i utii a son simpri tornâts a invistî, e in chescj agns si à rivât a comprâ gnûfs machinaris che a permetin di miorâ la ativitât di forestazion, sistemâ fabricâts di destinâ ae ricetivitât turistiche e vie discorint. Achì, però, al nas un dai problemis plui grues: la “cancrene” de burocrazie regjonâl, le clame Strazzaboschi. “I boscs a disposizion a vegnin taiâts dome par une minime percentuâl di ce che si podarès, doi mil metris cubis l’an suntune superficie di 212 mil metris cubis, mancul adiriture di chê che e je la ricressite des stessis plantis. Fûr duncje di ogni logjiche ecologjiche, e dopo si domandisi parcè che il teritori al è simpri sogjet al pericul idrogjeologjic”. Di une bande al coventarès fâ plui stradis forestâls par puartâ vie il legnam, di chê altre nol è pussibil che par intervents considerâts di logjiche di ordinarie aministrazion, pe leç a sedin intindûts di straordenarie aministrazion e duncje sogjets a dut un iter che ti fâs vignî il lat tai zenoi.
In gracie dal lavôr che il coordenament dai Bens civics regjonâl al à fat in chest agns, si à rivât a incuadrâ dut l’aspiet di cjartis e normativis. Duncje, par chei che cumò a volaressin tentâ di seguî il model, la strade e je plui o mancul splanade. Ma dut câs, al covente che la Regjon si deti une sveade, che e meti man ae leç, viodût che tra l’altri al è ancjemò in cariche un comissari straordenari pe gjestion dai ûs civics che al ven prorogât dal lontan 1920: al è passât un secul!
La fuarce dal moviment e je che, no cate ducj i bastons tai rais, si va indenant. A vuê, in Cjargne, in plui che a Pesariis, a funzionin i ûs civics ancje a Gjiviane e Tors di Rigulât, a Tualiis e Naiarêt di Comelians, a Davaste di Davâr e a Priole e Neariis di Sudri; po dopo a son ancje i Consorzis privâts di comunions familiârs tant che a Culine di For Di Avoltri, Liariis di Davâr e simpri a Tualiis e Naiarêt. Chei che invezi a àn domandât di podê tacâ a organizâsi, a son a For Disore e Disot, a Formeâs di Zui, a Paluce, e in chês altris frazions di Davâr, ducj za cul ricognossiment uficiâl des proprietâts coletivis. “Ducj insieme, o stin lavorant par une gjestion associade, par difindisi miôr de burocrazie, par vê une tutele e une sustignibilitât plui fuarte – al zonte Luca Nazzi, coordenadôr regjonâl des Proprietâts coletivis -. O volìn sburtâ fuart parcè che dut ce che o stin fasint lu fasìn cence parons, cence lâ a tucâ tes puartis cul cjapiel in man”.
Duncje, cjargnei, daitsi une sveade: o vês il business in cjase. ❚
David Zanirato
Regjon sveiti! Lasse cressi lis tieris coletivis............
Avonde vaîsi intor, avonde continuâ a fâ studis e indagjns, a domandâ consulencis. Il model lu vin in cjase. E al pues funzionâ. Lu disin i fats, i conts, no lis peraulis. Ma par fortune cualchidun si sta inacuarzint. O stin cjacarant des proprietâts coletivis, tieris, boscs e fabricâts presints in tancj comuns de Cjargne che a son di ducj, de int dal paîs, ma che il plui des voltis a son dismenteadis, lassadis lâ a remengo o cedudis ai comuns che però cumò, che no àn plui bêçs di spindi, no lis tocjin. Une volte, ai timps de Vicinie, a son coventadis pe sussistence de popolazion, po dopo, cuant che e je rivade la bondance, si sin dismenteâts di lôr, no si à rivât a inovâ.


text:
OpenOffice.org
Clamât propiamentri OpenOffice.org (no OpenOffice, par vie di une dispute su lis marcjis), al è un progjet comunitari cun l'obietîf di creâ une suite pal ufizi basade su codiç a risultive vierte (cun licence LGPL).
Cheste suite e pues lei cence modifichis files creâts cun Microsoft Office, la suite di ufici plui pandude, ma dopre preferibilmentri un so formât di file, basât sul standard XML. Plui in specific, i files creâts di OpenOffice.org a son files XML comprimûts, cussì che a ocupin mancul puest sul disc.
A son disponibilis versions di OpenOffice.org par Microsoft Windows, Linux, Solaris e MacOS Il progjet al è nassût cuant che la Sun Microsystems e à decidût di dâ fûr cun la licence LGPL il codiç de sô suite StarOffice; vuê la Sun e continue a vendi versions di StarOffice, che a son basadis sul codiç di OpenOffice ma ufrissin in plui un supuart tecnic e cualchi acessori (la relazion tra OpenOffice.org e StarOffice e je plui o mancul chê tra Mozilla e Netscape Navigator.
Components[cambie | modifiche il codiç]
- Writer, un processôr di tescj che al pues ancje jessi doprât come editor WYSIWYG pes pagjinis HTML.
- Calc, par lavorâ cui sfueis di calcul.
- Draw, pai disens, cun la pussibilitât di espuartâ tal formât vetoriâl SVG.
- Impress, par creâ presentazions visuâls
- Math, editôr di formulis matematichis.
- Base, un program pes basis di dâts
Formâts di files doprâts normalmentri[cambie | modifiche il codiç]
OpenOffice.org al dopre come opzion predeterminade i formâts di files OpenDocument (ODF):


text:
In spedizion i boletins par paiâ la Tasi
Cui 27 di Novembar il Comun al tacarà a mandâ tes cjasis dai citadins i boletins pal paiament dal salt de Tasi che al scjât ai 16 di Dicembar. Il model F24 semplificât za compilât al è compagnât di une note informative e un scheme che al propon ducj i dâts doprâts par calcolâ la impueste. La spedizion a cjase nol è un at dovût, e chel di Udin al è un dai pôcs Comuns de regjon a fâle cun chê di facilitâ i citadins. Ancje pe seconde rate si conferme la alicuote dal 2,2 par mil pe abitazion principâl e par une pertinence par categorie catasticâl (C/2, C/6 e C/7). Tal câs di possès di une seconde pertinence si à invezit di proviodi al paiament de Imu cuntune alicuote ordenarie dal 8,6 par mil. Cui che al à un Isee sot dai 8.181 euros nol à di versâ l’acont. Prime di paiâ, i citadins a àn di controlâ che i dâts a sedin juscj. Se a vessin di jessi erôrs a van segnalâts ae direzion di pueste eletroniche servizio.entrate@comune.udine.it o pûr viodi cui uficis ICI/IMU/TASI di vie Stringher 12/a (tel. 0432 1272856/857). Il paiament si pues fâlu tai sportei des puestis o des bancjis, ma ancje par mieç dal home banking o alì dai tabachins dal circuit ITB.


text:
Albane
Fat sù intune epoche no individuade di precîs par difindi la val dal Judri, il cjistiel al è nomenât pe prime volte tal 1161 "in villa qui dicitur Albana". Tal an 1185 il cjistiel e lis sôs partignincis a risultin infeudadis a Pertolt di Albane che cuant che al mûr al lasse i siei bens ae Glesie di Sante Marie di Cividât. Al fo po dopo feut dai Traburc di Albane, nobii di origjin carinziane deventâts plui tart ministeriâi dal cont di Gurize; al passà intal 1282 ai de Portis, nobii cividins, deventant, daspò des gnocis di Fiammetta de Portis cun Jacum dai visconts di Mels, feut di chel ram che di chel moment si clamà juste apont di Mels - Albane. Tal 1509 il cjistiel al fo tacât des trupis venezianis ma, fuart des sôs difesis, al podè fâur cuintri in maniere valide ancje pe straordenarie capacitât di bataiâ dai siei parons, che a levin daûr di une politiche filoimperiâl e duncje contrarie ae Serenissime. Implicât intune vore di events di vuere, il cjistiel al fo sdrumât e tornât a fâ sù plui voltis (vie pe grande vuere al fo fiscât inmò une volte) fintremai che al cjapà l’aspiet di cjase incjistielade che al à vuê.


text:
In chescj mês te nestre Regjon al è un grant dibatit su la riforme dai ents aministratîfs: provinciis, comuns, acorpaments ben o mâl acetâts e contestâts dal teritori furlan, colegjos eletorâi, revisions fatis plui a taulin che tignint cont de storie, de gjeografie, e di une identitât culturâl… Ve culì l’impression di pre Antoni lant tal palaç. O sin tal 1984. Isal gambiât alc?
pre Roman
***************
Cun Luzie Sasso e Pieri Fontanin o ài stât ancje jo a compagnâ Fidrì dai Ros la dì ch’al veve di fâ la consegne simboliche des 93.541 firmis a pro de regjon autonome Friûl. Cuatri gjats par un fat straordenari.
Ant sarès tantis di dî su chê zornade: dal mausoleu che ti ven frêt dome a meti pît dentri, des corsiis colôr pantiane, de sdrume di scrivants e impiegâts e segretaris, dal fotograf che ti litrate e no ti consegne il litrat. O dai conseîrs ch’a balinin sù e jù, ca e là tant che furmiutis, ancje se lis furmiis a son nomenadis plui par chel ch’a fasin che no par trop ch’a balinin.
Mi fermarai a cualchi «flash» o lamp di chê storiche zornade.
Turel, ch’al è di Bicinins, par vie ch’al è president de regjon autonome «Friuli-Venezia Giulia» nol à podût scantinâ un et de sô incarighe olimpiche che lu sisteme fûr de storie, soredut de storie de sô int. Al à «cjapât at».
I conseîrs, a mieç dai rispetîfs deans, a vevin di dâsi dongje te sale colôr cîl ducj insieme. A son rivâts cuant che a àn podût e chei che ur à parût. A mancjavin i republicans, i liberâi, i socialdemocratics e, che nus à maraveât no pôc, i democristians. Al jere Cjarpenêt, ma rivât al ultin moment e a non so. Juste in timp par fâ une figure sclagne, ancje s’al à salvât la muse dal partît. Coerent il missin Morelli, restât ae Italie risorzimentâl; cjacaron De Agostini dal MF; un tic sirucât il comunist Pascolat; preparât e franc il DP Cavallo; imberdeât Cjarpenêt, che nol rive, insieme cun Bressani, a capî che i furlans a son minorance etniche. Chei che plui a àn fat dûl e rabie il sloven Stoka e il socialist Saro, furlan di Martignà.
Si scrupulave che Stoka, jessint minoritari, nus varès capîts. Invezit al à laudât che mai i triestins e l’unitât regjonâl, inventant miliarts che lôr nus varessin dât intant dal taramot (e no l’incontrâr, che lôr a àn roseât tai nestris dams) e paventant ce ch’al sucedarès se i triestins, spacantsi la regjon, no podaressin plui vignî a sgliciâsi in Friûl. E nissun nol veve fevelât di stangjis, anzit. Saro si è confessât che l’autonomie furlane domandade dai socialiscj dal ’78 al jere stât un at emotîf, su l’onde de furlanetât spissulade fûr cul sisme. Il gnûf verbo craxian al é: vê dut tun pugn par podê messedà miôr. Duncje nuie divisions, ma eficientisim.
Suntun pont ducj si son cjatâts dacuardi: che dibot 100.000 di lôr a son un fat «non trascurabile». Stranie cheste belance, di int che si bute malade cuant ch’e piert une zumiele di vôts e che no si scompon denant di un popul ch’al dîs di no a pleton a di une regjon bastarde!
A gustâ, che a àn ancje il bufet e convenient ancje, nus à fats restâ scaturîts il socialist Ermano, tumiecin. Al jere di vene juste. «Par nô cjargnei al esist un sôl nemì: il furlan, che nô cui talians si cjatìn benon!». «Se al jentre il furlan tes scuelis (la lenghe, n.d.r.), o tornìn indaûr di tresinte agns. Vuê tes scuelis si à di studiâ francês, inglês e rus. Crodêtmal a mi, ch’o ài mandât pal mont miârs di zovins des mês scuelis e che si àn fat onôr!».
O sin jessûts cun cheste figure mieze dirocade di un politic che si vante di vê mandât pal mont la sô int, impen di vêle fate restâ a scombati e a dâ il miôr di sè te sô tiere. No son ducj cussì, ma ti fore il cûr a sintî putanadis dal gjenar.
Di fûr al pluvisignave e al sbuereave che ti jentrave tai vues. Ma almancul si tirave il flât.
E nus è vignude une gole osteade di tornâ di corse di corse tal nestri Friûl, martar e par malis mans.
Tornant cjase, o ài provât ce ch’al veve provât chel gno frut ch’al veve scrit tun compit: «E così finì questa bella giornata!». Al veve stât tal cimitieri.
La Patrie dal Friûl, Març 1984 ❚
pre Antoni Beline


text:
A Flambri al jere a stâ un frut che si clamave Flavio. Flavio di Flambri al jere fi di Gjelindo, il fradi de Agne Ghine, e nevôt di Tilio, chel dal borc dai Vieris, propit dongje cjase di Gjildo cjaliâr. Lu cognossarês di sigure ancje voaltris. Se no lu cognosês, domandait a Margarite, une frute di Cjamin, amie di Matilde, la gnece di Toni, che però Margherite no us rispuint, parcè che e je muarte ancje jê e le àn fate deventâ une mumie e difati ducj la clamin Mummierita. Ben po, une brute dì, Flavio al cjate su la sô strade un lôf che al veve une manarie simpri in man, e si clamave Lupo Manarie. In cuatri e cuatri vot, Lupo Manarie al fâs a tocs Flavio. Par fortune che un miedi mat al cjape i tocs e ju cûs insieme, Flavio al devente vert e plen di cusiduris e a tachin ducj a clamâlu Flaviostein. Cun di plui al è une vore rabiôs, par jessi stât fat a tocs e al domande aiût a une strie, che stant che je verde ancje jê come un ghiacciolo a la mente e devente subite sô amie: la Strega Piperita. «Tu âs di judâmi a svindicâmi dal Lupo Manarie», i dîs.
«Ma sigure!» i rispuint la strie, che e jere une vore brave a fâ l’incjantesim di fâ cressi la barbe sul cûl da la int. «Ancje parcè che al à fat a tocs ancje Ragno Violino, anzit, nus darà une man ancje la Fatina Ghiacciolina, che e jere sô amie», che si clamave cussì, Fatina, parcè che e veve simpri in man un ghiacciolo ai guscj Menta, Fragola e Arancia, parcè che il limone, stant che il zâl al jere un colôr clâr, no cumbinave mai di vêlu.
Intant Lupo Manarie al jere scjampât a platâsi in Americhe, la di doi vampîrs che a jerin il Re e la Regjine, tant al è vêr che si clamavin Vampi Re e Vampi Regjine. Fatina Ghiacciolina e Strega Piperita a rivin come dôs sfolmedâdis e si cjatin devant ducj chei ca, comprendût un zombi balarin, che al balave simpri, ma dome la zumba. Ce che al è e ce che a nol è, al ven fûr che Vampi Re al jere Trump e Vampi Regjine Melanie. La strie e fâs un incjantesim par trasformâ Vampi Regjine intune vacje, e Fatina Ghiacciolina e cîr di trasformâ Vampi Re intun purcit. Nie! Nol funzione nuie e chei doi a restin compagns e chês dôs puaretis a tornin indaûr de Americhe dutis rabiosis e dopo Lupo Manarie…
E nie, no si sa, la storie e finìs chi. Jacum e Ricart a metin vie lis cjartis e i penarei parcè che par television e je scomençade Pippi Calzelunghe e a jere ore di cjantâ!
Pippi pippi pippiiii… Che nome fa un po’ ridereeee…. Ma voi riderete, per quello che farò!
di Jacum, Ricart e Rafaêl
Note: Nissun mostri al è stât maltratât par scrivi cheste conte.


text:
ATOR PAL FRIÛL Scuele de Infanzie di Vençon – I.C. di Trasaghis
Il progjet “ATOR PAL FRIÛL” al nas dal desideri di promovi e rinfuarcî la union tra il paîs e la comunitât educante li che i frutins a son inserîts, intune otiche di colaborazion, di coinvolziment e di interrelazion tra scuele, famee e teritori.
Tai mês de didatiche in presince il progjet al à cjapât dentri ducj i cjamps di esperience. Un personaç-vuide, al à permetût ancje ai fruts cun plui dificoltâts di comprension de lenghe furlane, di svicinâsi cun curiositât aes ativitâts che a vignivin proponudis e di cjapâ simpri plui confidence cu lis espressions furlanis.
Tal periodi di sospension des ativitâts didatichis in presince, par vie de emergjence epidemiologjiche Covid-19, lis insegnantis a àn colaborât inte regjistrazion e realizazion di filmâts-tutorial che daspò a son stâts cjariâts su la plateforme Edmodo. Traviers chestis propuestis si à cirût di mantignî fede ae progjetazion iniziâl e di dâ continuitât al percors za inviât.
LA MAPE
LA MAPPA
I MATERIÂI


text:
Poster didatic che al mostre lis carateristichis principâls di un cuotidian e la predisposizion di une prime pagjine che e inmaghe e ben struturade. A vegnin analizadis tal detai dutis lis sezions de prime pagjine, e i metodis par fâ di un articul di gjornâl une conte didatiche, cuntune curte espozion de nomenclature di un cuotidian e de storie dal gjornalisim.
Realizât intal ambit dal progjet “Inzornament insegnants” Leç 482/99 fonts 2002, di une iniziative dal Consorzi Universitari dal Friûl.
Detais
Par cure di: Alessandro D’Osualdo, Alessandro Carrozzo – Serling soc. coop.
Lenghe: furlan
An: 2002
Altris posters de serie: Preistorie, Aquilee, Scuele di fumuts e DesignDiscjame


text:
Il Grant Dizionari Bilengâl talian-furlan (GDBtf) al è a puartade di Iphone, Ipad, tablet e smartphone. In graciis di une gnove aplicazion volude de ARLeF (Agjenzie Regjonâl pe Lenghe Furlane) e disvilupade dal CLAAP (Centri di Linguistiche Aplicade Agnul Pitane) si podarà consultâlu no plui dome su cjarte, cd o computer, ma ancje cui struments tecnologjics mobii iOS e Android.
La App si pues discjamâle a gratis. Cussì, a puartade di man, e je la pussibilitât par ducj di vê un acès diret ai miârs di peraulis. E je stade rinovade ancje la grafiche, cun chê di permeti une leture plui semplice e svelte.
La fruizion dal GDBtf midiant de App e deventarà plui pronte cul doprâle: plui che si lu consulte e plui il program si sveltìs, stant che al memorize ducj i lemis cirûts.
Cu la App si varan ancje inzornaments e informazions su lis ativitâts de ARLeF.
La App e je stade presentade a Udin cui intervents dal president de ARLeF, Lorenzo Fabbro, dal president dal CLAAP, Luca Peresson, e dal president de Comission culture dal Consei regjonâl, Vincenzo Martines.
Tal so intervent Fabbro al à marcât che «Lis lenghis si evolvin, tant che la societât contemporanie, e ancje i struments linguistics a scuegnin par necessitât stâ al pas cui cambiaments e cu lis dibisugnis gnovis che a saltin fûr».
Martines al à ricuardât che propit lis minorancis linguistichis e la lôr tutele a son une des fondis de autonomie speciâl de Regjon.
Par Peresson «Cun cheste app il furlan al è ancjemò plui dongje de int, compagn di dutis chês altris lenghis dal mont». Par chel, al à zontât, «events di cheste fate, pluitost che jessi “celebrâts”, a varessin di jessi calcolâts un fat normâl». ❚
✒ Marco Stolfo


text:
dimarts, de desembre 19, 2006
Nadâl al è ca
Si o ai finût di studiâ come un mat. I risultâts a son ancje rivâts, doi vôts medios, 22 e 25, no ai trop di lamentâmi. Doman o torni sù, e viodarin par un 10 dîs di stacâ di dut che mal nol fâs. Cuissà ce che nus puartarà il 2007. Mi samee îr che al jere il 2000 e il millenium bug. Usgnot o vuei lâ a bevi alc fûr par saludâ un pôcs di amîs e festegjâ. Cumò o stin viodint ancje par lâ a Gjinevre a viodi il salon des machinis a Març. al à di jessi biel. No come ca che al è plen di cojons che a vegnin dome a cjalâ lis feminis crotis. In chest moment pe strade al è un rumoron che a zuin Bologna-Juve. Stadio plen. cun chel che coste... Bon sperin che chestis fiestis a partedin alc di bon in ducj i cjamps, studi e privât. Forsit plui in chest ultin.
Etichetis: seradis, universitât
dijous, de desembre 07, 2006
Sot esams
Eh sì, o sin di gnûf sot esams. O ai finût vuê lis lezions, e sabide si scomense. Sì, sabide 9 di Dicembar. Dut al mont al fâs al puint e jo no. Si podial jessi plui bastarts?? Cussì mi piardi ancje che pursitin là di me. Pecjât. Sperin almancul di passâ. Fin al 19 o ai un cuatri esams. Po viodarin se rivarai a gjoldi un pôc. No mi samee neancje Nadâl, nol è frêt, no ai timp di fâ nuie. Po ben. Îr di sere crodi di vê vinçût la prime partide di Monopoli de me vite. Une biele sodisfazion, ancje se stamatine o vevi un grum di sun. Undis e trê minûts di sere. Adore ma o crodi che o larai a durmî. Doman o ai di studiâ. No stai a crodi a chei che us contin che la vite dal universitari e je une cazzade. Se no tu fasis nuie sì. Se no tu studiis. Ma se no no. Al è un stress. E tal mê câs un stress frecuent. Comunque mi plasares vê une machine fotografiche digitâl par fâ cualchi foto. Ma no le ai. Buine gnot
Etichetis: seradis, universitât
Subscriure's a: Missatges (Atom)


text:
Mi jerin rivâts i tiei messaçs su Monaco. Mi jeri dismenteât dal dut di viodi il GP e no sai se lu varessin dât in diferide. Par me Monaco al è impuartant, jessint il prin GP F1 viodût te mê vite. Mi riferìs al duel Stewart-Fittipaldi tal 1973. Di chê volte o ai scomençât a tignî par EL RATO (‘73 e ‘74, dopo o passai a la Ferrari). O ai il ricuart dal GP di Monaco dal 1980. E jere la volte di “Daly Airlines” e dal svol de sô Candy-Tyrrell. Lu varai viodût a la Domenica Sportiva une volte tornât de gjite a Vignesie a cjatâ Silvie M., la mê bielissime ex compagne des superiôrs. O jeri un ocjalon orent e plen di bruscs: e o vevi ancje pôcs denârs in sachete. Cemût varessio fat a competi cul so morôs, tâl Mario? Lu imagjini biel, e magari ancje benestant. Tra biei si compagnisi tant spes. Ma ancjemò no sospetavi de esistence di Mario. Silvie mi veve fat une smafarade presentantsi cun sô cusine. O volevi la gjite romantiche a Vignesie e invezit e jere la vuardiane dongje… O ai cheste imagjin: il cûl di Silvie sul parepet dal Puint di Rialto cu la Regade Storiche. E jere un fregul ingrassade. No jere plui la stupende fantacine secje di doi agns prime, otubar ‘78: golfut viole, cjavei colôr mîl, pivicjis: mi veve sconvolt ma no daurman. Dome cuant che inte aule di sience (chê a scjalins) mi veve domandât une pene in prestit. E veve rot la glace cussì. Diu, e jere biele ancje a Vignesie. No che le ruvinàs un pêl di junonic ma e jere une altre Silvie. Si jere trasferide dal Friûl a Mestre; e jere plui gruessute e e veve la cusine di vuardie. Tornât cjase o jeri suturni. O viodevi un tulipan taiât che si secjave sul mobilut triangolâr e angolâr te mê cjamarute parsore dal “Bar Alla Posta”. Mi visi une dì cuntun cîl zâl che al aumentave la mê malinconie. E dopo, chês lungjis telefonadis cul imprest a gjetons. Lis sôs siet letaris cu lis bustis celestinis che o conservi simpri. Lis sôs trê cartulinis. La splendide serade di stelis, cuant che gno pari al curave il pes in curtîl e jo o jeri euforic parcè che o vevi a pene telefonât a jê. Infin, la telefonade di adiu cu la cuâl i disei che o volevi rompi il rapuart telefonic-epistolâr. Ti ai za fevelât di Silvie M. ma la mê vite e je plene di altris feminis… Jê e jere la numar un. Tu sâs za che i ai dedicât une conte e le ai parfin publicade. E jê no lu savarà mai… Une vere passion proibide…
di Checo Tam


text:
Vueits
Simona e sintì lis aìnis di Yuri sot ai siei pîts discolçs.
E cirì a palpe lis scarpis, poiadis dongje dal jet, e doprant il telefonin e fasè lûs su la vierzidure taronde de jessude. In pîts intal scûr e spietà che l’implant centrâl di ossigjenazion al tacàs a rontâ come che al faseve ogni cuart di ore, e cuant che e sintì il sgrasaiâ dal motôr jemplâ lis orelis ancje je e impiâ l’argagn che al vierzeve la buse par lâ fûr. Sô mari e so pari e jere sigure che no si saressin inacuarts di nuie, ma chê gnot a nol jere il câs di riscjâ.
– Nus spiete sul Puint Grant – i veve rispuindût il frutat, tirant fûr dal gjubot un argagn che al someave un telecomant.
– Ce isal?
– Un passepartout magnetic – i disè riduçant sot dal çuf – A son dôs setemanis che i lavori parsore. Al vierç di dut!
– E il regjistradôr di ricuarts?
– Lu à Alan.
– O seis grancj! – e disè Simona, cuntune ridade misturade inte vôs.
Si inviarin viers il Puint, compagnant cuntune man il parepet. I cjavei, blancs come il lat, a sfilavin lis scjalutis che, ogni pôc, a si rimpinavin su intes cjasis. Simona, tirade come une cuarde di violin, a tigneve dûr il flât, pensant che e steve cjaminant sot i siums di dute la sô int, mentri che e durmive intai jets. Lis cjasis, retangui cence barcons grampâts intal sofit de grande grote, a someavin gnotui cui voi sierâts, pront jevâ su e svualâ vie. Cuant che il rontâ artificiâl al tacà, come al solit, je e scaturì, e cirint par nature di tignîsi cun dutis dôs lis mans, e pocà di brut cuintri il parepet, cul telefonin che i sbrissà vie, colant intal vueit.
– Mierde! – e bruntulà a alte vôs.
– Dai, su piçule, nuie di grâf, – la cuietâ Yuri, che al veve viodût dut – tu larâs a cjolilu doman matine inte Rêts di Recupar. Movìnsi pluitost, che il vecjo Livio al è un che al stâ pôc a cambiâ idee.
E jere vere. Chel dopomisdì il nono di Alan, che piês che la vecjaie al veve dome la salût, al veve a la fin dite di sì, e a varessin podût regjistrâ sul ordenadôr lis imagjinis mentâi dai siei ricuarts. Al jere un dai pocjissims vecjos che al veve vivût tal mont di fûr, e Simona, Alan e Yuri, a varessin scuviert a la fin se chest mont antigon al jere verementri esistût o se al jere dome une liende di piturâ tai cjâfs da fruts.
Dopo vê saludât cuntune alçade di mustic Alan, a cjaminarin cence intops viers la cjase di Livio, traviersant il Puint Grant e une vore di altris puiûi, strents e dispès scûr, che a voltavin di ca e di là a ogni pissade di cjan.
A savevin di scugnî sghindâ la polizie, parcè che scjamâ ricuarts di un over-eighty al jere un reât, ancje se aromai nissun al veve un grant interès a fâlu, e ancje lôr a jerin une vore malfidant su chei mitics timps dal passât.
Dome cuant che a voltarin l’ultin cjanton si inacuarzerin da lis lûs celestinis che slusignavin propit li che a vevin di lâ lôr. Alc di lunc, involuçat intun linçûl blanc, al vignive calât de vierzidure, e lôr a capirin subit che la aventure e jere finide ancjemò prin di tacâ.
Alan, che so nono lu veve viodût a pene dôs o trê voltis, al restà impassibil, mentri che Simona, poiant i comedons al parepet, e tacà a vaî, e i lagrimons che a colarin intal vueit a traviersarin ancje lis maiis di fier finissimis des Rêts di Racuelte.
– Coragjo. – i disè Yuri, cjareçantle cui dêt blancjissims – Nol jere ancjemò l’ultin. Tu viodarâs che prin o dopo o discuvierzarin cemût che al jere fat chest famôs soreli.
_________________
Version par talian


text:
1. Dutis chês robis che l’om nol rive adore di mendâ in sè stes, o ben in chei altris, al à di sufrîlis cun pazience, fintant che in mût diviers no lu ordene Diu. Ten a ments che al è forsit miôr cussì, par prove di te e de tô soference, che in mancjance di cheste prove i nestris merits a saressin di pôc valôr. … Continue reading De imitazion di Crist (libri I, cjapitul XVI), dal sufrî i difiets di chei altris.
1. No si à di fâ il mâl par nissune robe dal mont, ni par amôr di nissune persone, ma sin pal ben di chel che al à bisugne di nualtris si scuen a voltis rimandâ la opare buine, o ancje cambiâle in alc di miôr, parcè che in cheste maniere la opare buine no je disfate ma in miei mudade. Cence la caritât la … Continue reading De imitazion di Crist (libri I, cjapitul XV), des oparis fatis par amôr.
1. Ferme i vôi intor di te stes, e cjaliti di judicâ des azions di chei altris. L’om, metint sot judizi chei altris, al lavore cence profit, al fale dispès e al pecje cun facilitât; fissant però su di sè stes il so judizi, il so scrutini, simpri in maniere proficue al lavore. Seont che une robe le vin a cûr, cussì nualtris dispès ind … Continue reading De imitazion di Crist (libri I, cjapitul XIV), dal stratignîsi dai judizis temeraris.
1. Nualtris, fintremai che o vivìn in chest mont, no podìn passâ cence tribulazions, cence tentazions. Par chel in Jop al è scrivût: «L’om no frontial forsit une lote dure su la tiere?». Ogni om al varès duncje di restâ atent a rivuart des sôs tentazions, e in preiere di veglâ, par no che la ocasion di ingjanâlu le cjatedi il diaul, lui che nol … Continue reading De imitazion di Crist (libri I, cjapitul XIII), dal resisti a lis tentazions.
1. Al è miei par nualtris che o vedin ogni tant uns pôcs di travais e di impediments, in reson di chest, che dispès chescj a clamin l’om indentri, fasintlu inacuarzisi di cjatâsi intun esili, e fasintlu capî che nol à di stâ fidât su lis robis dal mont. Al risulte bon che nualtris des voltis o patedin contradizions, che si calcoledin bruts e imperfets, … Continue reading De imitazion di Crist (libri I, cjapitul XII), dal profit des traversiis.
1. O podaressin vê une grande pâs, se dai dits e dai fats di chei altris, che a son robis che no nus rivuardin, o fossin distacâts. Cemût puedial a lunc restâ in pâs chel om che dai afârs di chei altris si intrighe, che al cîr straviaments estrinsics, che racuelt in sè stes al reste pôc o cuasi mai? Furtunâts chei che a son … Continue reading De imitazion di Crist (libri I, cjapitul XI), dal acuist de pâs e de diligjence tal mendâsi.
1. Vuarditi, par tant che tu rivis, dal davoi dai oms daspò di chest, che i discors dai afârs mondans nus son di tant impediment, ancje se proferîts cun buinis intenzions; la vanitât nus sporcje sclet, nus ingolosìs. O volarès tantis voltis vê taçût, e framieç dai oms no sei stât. Ma dontri cussì dispès fevelìno, fra di nualtris tabaìno, co cence dam de cussience … Continue reading De imitazion di Crist (libri I, cjapitul X), des peraulis superfluis.
1. Al è bielon jessi ubidient, vivi sot di un superiôr, no lâ pe sô strade; miôr vê un grât modest che no un grât elevât. Tancj di lôr a vivin sot ubidience plui par fuarce di robis che no par caritât: chescj chi a vivin cun pene, e cun pôc a bruntulin; e la libertât de ment no le cuistaran mai, a pat che … Continue reading De imitazion di Crist (libri I, cjapitul IX), de ubidience e de sudizion.
1. Il to cûr no sta fâural palês a ducj i oms, ma des tôs cuistions discor cuntun che al è savi e temerôs di Diu. Cui zovins, cui inesperts fai che tu stedis di râr; i siôrs no sta slissotâju, e denant dai grancj no sta cirî di imparêti, ma cîr invezit di praticâ i umii, i sempliçs, i devots e i costumâts, e … Continue reading De imitazion di Crist (libri I, cjapitul VIII), dal vuardâsi de familiaritât ecessive.
1. Cence sintiment al è chel che al met la sô sperance tai oms o tes creaturis. Di jessi a servizi di chei altris pal amôr di Jesù Crist, di comparî puar in chest mont no sta vergognâti. Su di te stes no sta reziti, ma in Diu salde la tô sperance. Fai ce che al è in te, e daûr de tô buine volontât … Continue reading De imitazion di Crist (libri I, cjapitul VII), dal vuardâsi de sperance vueide e de supierbie.


text:
Se si ves di cjalâ dome in numars te lôr scletece e essenzialitât, i motîfs di marum a saressin subit clârs pai artesans: dome in provincie di Udin il 2014 si è sierât cuntune piçule, piçule riprese sul 2013 in cont di aziendis che si son iscritis, ma tal paragon cul 2007 – l’an prin de manifestazion de grande crisi – si è sot ancjemò dal 25%.
Un maçalizi. Dut câs il president regjonâl de Confartigianato, Graziano Tilatti, al pant in prin la sô carateristiche di imprenditôr e duncje di persone usade – par nature e pratiche – a viodi i segnâi gnûfs e chei che a àn pussibilitât di puartâ un pôc plui lontan.
Al è in cheste suaze che Tilatti al met la atenzion su numars che, si ben piçui in se, a podaressin segnâ alc di gnûf, di diferent, di teren che si sta scomençant a movi daspò tant imobilisim.
Jenfri chescj, il fat che tra lis 901 iscrizions al regjistri des impresis in provincie di Udin tal an passât, 799, ven a stâi il 89%, al è di “start up” artesanis, tant a dî gnûf inviaments. “Al è un aspiet che mi fâs cjalâ cun cualchi otimisim al doman prossim – al considere Tilatti -, par vie che al vûl dî che la int e à voie di reagjî, di scometi e che la voie di fâ imprese in regjon no je muarte”.
Un altri numar significatîf al è chel che al rivuarde la localizazion des aziendis. Al pararà di strani ma, “a sorprese” ancje pe Confartigianato, il rapuart tra inviaments e cancelazions al è positîf in mont: tal Cjanâl dal Fier-Valcjanâl (+5) e in Cjargne (+2). Un procès che il president Tilatti al interprete come “une volontât di ridâ sprint al teritori, a scomençâ di dulà che si vîf. Se e cres la mont – al zonte – no podìn che jessi contents, par vie che cussì si sbasse ancje la pression de domande di lavôr di chês altris bandis. Cui timps che a corin, al è cualchidun che al dîs: cence lâ a cirî tant ator, che po no si cjate nuie, provìn a viodi se o rivìn a meti in moto alc achì che o sin. Un pinsîr dal dut positîf”.
Al è po un altri lusorut che si è impiât in tal 2014, simpri stant ai numars pandûts ae fin dal an artesans de provincie. Tra lis gnovis impresis a incressis lis societâts di capitâl, intant che a son in diminuzion lis societâts di personis e chês individuâls. “Bon segn ancje chest – al va indevant Tilatti -, par vie che al pant une mentalitât imprenditoriâl madure. Al vûl dî che lis impresis che a nassin a àn bielzà idee di jessi struturadis fintremai sul imprin de corse, par vê plui fuarce tal lâ indevant”.
In gjenerâl lis gnovis ativitâts si son butadis di plui sui servizis aes impresis, ven a stâi servizis informatics, professionâi, e tai mistîrs peâts ae economie verde, come che e ven clamade chê che e strace pocje energjie e e ten cont dal ambient.
Dut ben, inalore?. “Magari – al rispuint Tilatti -. Cumò al è propit rivât il moment di verificâ se in regjon o sin e o vin une classe dirigjente di nivel. Tocje fâ in mût che si invistissi su la manifature di alte cualitât, ven a stâi chê che e rive a espuartâ, e bisugne invistî te edilizie, che al è un marcjât che al da il sburt a tancj altri setôrs. Bisugne agjî, che se no a tachin a murî ancje lis impresis sanis”. ❚
Antonella Lanfrit
Artesans devant de crisi, problemis e sperancis: interviste al president di Confartigianato Tilatti............
Se si ves di cjalâ dome in numars te lôr scletece e essenzialitât, i motîfs di marum a saressin subit clârs pai artesans: dome in provincie di Udin il 2014 si è sierât cuntune piçule, piçule riprese sul 2013 in cont di aziendis che si son iscritis, ma tal paragon cul 2007 – l’an prin de manifestazion de grande crisi – si è sot ancjemò dal 25%.


text:
In cheste sezion si cjate un catalic esaustîf di materiâi didatics fats pe scuele furlane di ducj i ordins e grâts
Lei ancjemò
La ativitât di documentazion che al fâs il Docuscuele e à il fin di poiâ la politiche di tutele de lenghe furlane prudelade de Regjon autonome Friûl Vignesie Julie, di judâ la programazion e la progjetazion di intervents e di servizis a pro de scuele furlane, di contribuî ae formazion dai insegnants e ae informazion des fameis e dai students di ogni ordin e grât di istruzion midiant la difusion di buinis pratichis, la cognossince e la analisi di contignûts e aspiets dal insegnament de lenghe e de culture furlanis.
Cheste ativitât e je pai insegnants, pai students e pes lôr fameis.
La racuelte di documents dal Centri e je specializade su lis tematichis de didatiche de lenghe e de culture furlanis.
La documentazion presinte, relative a progjets e intervents a pro dal insegnament de lenghe furlane, e cuvierç cjamps diferents: bibliografics, leteraris, storics, gjeografics, antropologjics, culturâls, sientifics, filmografics…
Diferentis a son ancje lis tipologjiis di documentazion tratadis: libris in gjenerâl, libris cun ilustrazions, periodics, articui, leterature grise, film in VHS e DVD, cd-rom, presentazions in power point e progjets su supuarts diferents.
La documentazion dade dongje e catalogade e je a disposizion dal public pe consultazion midiant i servizis de Biblioteche de Societât Filologjiche Furlane
.
La Biblioteche de SFF e je vierte al public
di lunis a vinars des 9,00 aes 12,30 e des 14,30 aes 18,00
Tel. 0432.501598 (int.2)
bibliotecafilologicafriulana.it


text:
Une des obiezions che mi vegnin fatis par solit e je cheste: cemût fasarìno a vê une pension se no saran plui avonde zovins par un ricambi gjenerazionâl? La stesse domande se stan fasint tancj paîs che a viodin invecjâ la proprie popolazion, come par esempli il Gjapon, dulà che il probleme lu stan frontant e no platant. Il mût che a àn di frontâlu al è chel di pontâ une vore su la tecnologjie par svilupâ robots che intun futûr no masse lontan a saran in grât di ocupâsi dai vielis. Si à di pensâ che, in tiermins demografics secs, tant i fruts che i vecjos a son un pês sociâl, viodût che no lavorin e che a àn bisugne di infrastruturis adatis. O sai che la idee e fasarà sustâ tante int, ma tal nestri câs o crôt che o varessin di dâsi une cuietade e di cambiâ il nestri ategjament tai confronts di chei che rivin intal nestri Paîs cirint fortune, dal moment che in futûr o varìn di poiâsi simpri di plui su lis zovinis risorsis forestis, i migrants, che a saran simpri di plui par vie dal cambiament climatic in at. Viodarìn cemût che e larà. Pal moment chel che mi sint di dî ancjemò al è che la corelazion jenfri il numar dai abitants de tiere e la crisi ambientâl che o stin vivint e je stade dimostrade in diviers studis sientifics. Al è stât dimostrât dai fats (flums e lâts suiâts par necessitâts idrichis, disboscaments salvadis par culturis o estrazion di petroli, e v.i.) trop che la richieste simpri plui grande di risorsis che e ven di un numar simpri plui alt di individuis, prin o dopo e rivarà a un limit, se nol è stât za tocjât. Cjalait ator di voaltris, la impronte dal om le viodarês a drete e a çampe, par sù e par jù. Mi sint di condividi l’estrat di un libri di Angelo Floramo, “Le incredibili curiosità del Friuli. Luoghi nascosti e aneddoti imperdibili…” (2019), che ca us met par furlan: “La Midune, cu la Ciline, e cjalcje il Friûl cul segn di une letare V imense dissegnade dal cors clapignôs dai lôr jets, che a son simpri suts, cence aghe. L’om al è in part responsabil di cheste penurie. Intai agns Cincuante, di fat, il complès produtîf di Tor di Zuin al sburtave pe realizazion di trê lâts artificiâi di destinâ ae produzion idroeletriche. E cussì a son stadis realizadis lis dighis di Redone, Selve e Ciul”.
◆ E cumò, une riflession finâl: o ai il terôr che la situazion no vegni cjapade cun avonde serietât pe sô gravitât o che e vegni minimizade, parcè che a saran la mê gjenerazion e chês che a vignaran a paiâ il cont dai dams che o stin fasint ducj insiemi su scjale mondiâl. O vin di jentrâ tal ordin di ideis che il mont là che o vivìn cumò nol sarà il stes là che a vivaran chei ae fin dal secul: cun previsions di riscjaldament globâl simpri piês, si stime che la temperadure e larà sù di 6°C, une mostruositât che e je za cause di events meteorologjics simpri plui drastics e estrems. Covential a alc ricuardâ la burascje Vaia, che ae fin di Otubar dal 2018 e à provocât la distruzion di desenis di miârs di etars di boscs alpins? Un event tal mieç di tancj altris. Par no fevelâ dai 143 milions di migrants climatics che si previôt che a saran dentri dal 2050: se za cumò si berle un pôc pardut di “sierâ i puarts”, no pues imagjinâ cemût che e vignarà gjestide la cuistion ca di cualchi an, cuant che e sarà la vere emergjence. Al sarès biel lâ indenant a vivi come se dut chest nol fos vêr e come se no savessin dut ce che al è sot dal nestri nâs, ma no vin plui ni il timp ni il privileç di ignorâ ce che al è clâr e limpi: la necessitât di un cambiament radicâl e globâl. Ognidun di nô al pues fâ la sô part intal so piçul tignint presint che lis sieltis alimentârs e demografichis a son chês che a impatin di plui sul ambient. Jo no scrîf par sigûr par dî ce che o vês di fâ, ma par lançâ un avertiment. Il futûr de prossimis gjenerazions al dipendarà dut dal fat se chest avertiment al vignarà capît o no. ❚
Il mont sul troi di un cambiament radicâl e globâl inevitabilMarianna Tonelli
Une des obiezions che mi vegnin fatis par solit e je cheste: cemût fasarìno a vê une pension se no saran plui avonde zovins par un ricambi gjenerazionâl? La stesse domande se stan fasint tancj paîs che a viodin invecjâ la proprie popolazion, come par esempli il Gjapon, dulà che il probleme lu stan frontant e no platant. Il mût che a àn di frontâlu al è chel di pontâ une vore su la tecnologjie par svilupâ robots che intun futûr no masse lontan a saran in grât di ocupâsi dai vielis. Si à di pensâ che, in tiermins demografics secs, tant i fruts che i vecjos a son un pês sociâl, viodût che no lavorin e che a àn bisugne di infrastruturis adatis. O sai che la idee e fasarà sustâ tante int, ma tal nestri câs o crôt che o varessin di dâsi une cuietade e di cambiâ il nestri ategjament tai confronts di chei che rivin intal nestri Paîs cirint fortune, dal moment che in futûr o varìn di poiâsi simpri di plui su lis zovinis risorsis forestis, i migrants, che a saran simpri di plui par vie dal cambiament climatic in at. Viodarìn cemût che e larà. Pal moment chel che mi sint di dî ancjemò al è che la corelazion jenfri il numar dai abitants de tiere e la crisi ambientâl che o stin vivint e je stade dimostrade in diviers studis sientifics. Al è stât dimostrât dai fats (flums e lâts suiâts par necessitâts idrichis, disboscaments salvadis par culturis o estrazion di petroli, e v.i.) trop che la richieste simpri plui grande di risorsis che e ven di un numar simpri plui alt di individuis, prin o dopo e rivarà a un limit, se nol è stât za tocjât. Cjalait ator di voaltris, la impronte dal om le viodarês a drete e a çampe, par sù e par jù. Mi sint di condividi l’estrat di un libri di Angelo Floramo, “Le incredibili curiosità del Friuli. Luoghi nascosti e aneddoti imperdibili…” (2019), che ca us met par furlan: “La Midune, cu la Ciline, e cjalcje il Friûl cul segn di une letare V imense dissegnade dal cors clapignôs dai lôr jets, che a son simpri suts, cence aghe. L’om al è in part responsabil di cheste penurie. Intai agns Cincuante, di fat, il complès produtîf di Tor di Zuin al sburtave pe realizazion di trê lâts artificiâi di destinâ ae produzion idroeletriche. E cussì a son stadis realizadis lis dighis di Redone, Selve e Ciul”.


text:
Sul finî dal 2009 la ARLeF, Agjenzie Regjonâl pe Lenghe Furlane e à presentât in public il belanç des ativitât finanziadis intal 2009. Lis tantis iniziativis presentadis a son ancje une ocasion par fâ il pont de situazion e cirî di capî lis prospetivis che si vierzin pe politiche linguistiche a pro de lenghe furlane intai prossims agns.
FINANZIAMENTS INSUFICIENTS_ Propit intal Dicembar dal 2009 la leç 482 e à fat 10 agns de sô aprovazion. Al è sot dai voi di ducj i operadôrs dal setôr che la leç e je stade disvuedade de sô capacitât di incidi pardabon in miôr su la situazion sociolinguistiche des lenghis di minorance par vie de costante e progressive riduzion dai finanziaments. Dai cirche 10 milions di euros par an stanziâts intai prins agns dal deceni si è passâts ai 2 milions dal 2009 cuntune riduzion dal 80% sui fonts totâi a disposizion des 12 minorancis tuteladis. Intal 2009 la 482 e à puartât ae minorance furlane mancul di 500.000 euros par garantî i dirits linguistics di almancul 600.000 personis. Nancje un euro par ogni locutôr. Une cifre ridicule.
LA LATITANCE DI UNE CLASSE POLITICHE_ Denant di cheste situazion la classe politiche regjonâl e varès vût di reagjî in mût decîs, ma magari cussì no cheste reazion no si è viodude. “La politiche e jere contrarie (ae tutele dal furlan n.d.r.), cumò e je neutrâl, ma e reste indiferente. E pense che i problemis di risolvi a sedin altris” al à declarât il neurolinguist Franco Fabbro intune interviste fate ae metât di Zenâr 2010.
“Plui che indiferente, e je in ritart” al è stât il coment dal president dal ARLeF Lorenzo Zanon “no à capît la impuartance strategjiche dal furlan tant che strument di svilup socioeconomic peculiâr inte dispersion dal mont globâl. Se no si capìs che la tutele des lenghis minorizadis di cheste regjon e je un interès di ducj, no si va masse lontan e soredut si piert la specialitât”.
LENGHE TANT CHE ELEMENT DI SVILUP ANCJE ECONOMIC_ Che l’aspiet economic al sedi centrâl pal avignî de lenghe furlane al è clâr a Zanon che al torne a bati sul plus valôr des politichis di tutele. “In Europe i guviers che a àn minorancis linguistichis a metin in vore politichis di tutele no dome dal pont di viste culturâl, ma ancje e soredut dal pont di viste socioculturâl. E il parcè al è clâr: intun mont globalizât cemût rezi il confront cence caraterizâ, par esempli, i propris prodots? Il Friûl di chest pont di viste al à une grande ricjece che e je fate ancje di storie, di lenghe, di culture”.
IL MODEL CATALAN_ Dal mont imprenditoriâl al scomence a rivâ cualchi segnâl, il plui impuartant di ducj al è chel de scuadre dal Udin, che e dopre il furlan inte sô comunicazion cuntune convenzion cu la ARLeF. “A àn capît ad implen che se si à voie di mantignî il rapuart cul teritori e soredut di caraterizâsi intal mont tant che une scuadre che e ven di une realtât uniche, si à di fâ tant che la scuadre plui fuarte de Europe, il Barcelone” al zonte Zanon. E cul model catalan i risultâts a son rivâts ma, al è ben ricuardâlu, dome cun investiments economics adeguâts ae realizazion di une politiche linguistiche serie e coerente.
Matieu Fogale
ATUALITÂT. ARLeF, politiche linguistiche fiscade dai tais............
Sul finî dal 2009 la ARLeF, Agjenzie Regjonâl pe Lenghe Furlane e à presentât in public il belanç des ativitât finanziadis intal 2009. Lis tantis iniziativis presentadis a son ancje une ocasion par fâ il pont de situazion e cirî di capî lis prospetivis che si vierzin pe politiche linguistiche a pro de lenghe furlane intai prossims agns.


text:
Cuntun clâr riferiment ae complicade situazion sociopolitiche contemporanie, la edizion numar 25 di Avostanis e cjape il titul Tieris e utopiis. Il lûc dai incuintris al reste l’agriturisim Ai Colonos a Vilecjaze di Listize, puest avanzât de furlanetât, interessât a valorizâ e a discuti, a diret contat cul vivi di vuê, e cun ducj i mil aspiets de nestre identitât. Cheste edizion 2016, tacade ai 28 di Lui e che e larà indenant fin ai 6 di Setembar, e cjape di pet une serie di cuistions leadis e cetant spinosis che a tocjin ducj: migrants, migrazions, Europe.
Intal biel mieç di une trasformazion epocâl, di lungje durade, dulà che la nestre societât, in continue mutazion, e met durementri in forsit vecjis posizions e si lambiche intal tentatîf di rivâ a gjestî une situazion cetant problematiche, Avostanis e clame al confront. Se chestis a son lis tieris, la utopie dal program si le cjate intal sens di ricercje di lûcs inedits, gnûfs, dulà che a puedin cjatâ rispuestis i dubis di cumò.
Sot la vuide artistiche di Federico Rossi, anime dai Colonos, Avostanis e met duncje dongje 12 apontaments, tra incuintris, dibatits, contis, leturis senichis, documentaris, mostris, concierts, par frontâ a largjis viodudis lis tramis sociologjichis e sociopolitichis complicadis che si stan costruint, inte suaze dai moviments dai popui, intune Europe che e cambie muse, zornade dopo zornade, cence ancjemò rivâ adore di ricognossisi dal dut e tal so interni. ❚
✒ Alessio Screm
____________________________________
Une cjalade al program
Tra i varis apontaments di Avostanis, tancj a saran presentâts in lenghe furlane midiant de musiche, dal teatri, dal dibatit e dal film documentari. Bielzà Clandestins, la leture seniche di Franco Castellano che e à screât la rassegne, e je nassude cun cheste intenzion, a traviers lis traduzions in lenghe par opare di Federico Rossi e Maria Bruna Pustetto, dal libri Les clandestins di Yossouf Amine Elalamy.
Tant friûl e tante furlanetât in tieris e utopiis. Cussì il Timp dal Sium di domenie ai 21 di Avost, spetacul conciert dulà che un grup di musiciscj milanês al à metût in musiche tescj in furlan, di Pasolini a Pittana, par tocs imortalâts intal disc Gnots furlanis. Di sigûr interès il varietât culturâl Provis viertis di culture furlane, joibe ai 25 di Avost, une ocasion par intercetâ lis tindincis de lenghe, de art e de culture furlane, in compagnie di Sergio Cecotti, Massimo Garlatti-Costa, Carlo Della Giusta, Fabiano Fantini, Nando Patat, Massimo Somaglino, moderâts di Federico Rossi, cun moments musicâi a firme di Mirko Cisilino ae trombe, David Cej ae armoniche e Martino Isola al liron.
Ancje un documentari par furlan. Lâ vie di là, ai 29 di Avost, al è un progjet di Loris Vescovo cu la regjie di Marco D’Agostini, par un documentari di viaç tra Slovachie, Ucraine, Romanie e Ongjarie, dulà che e si cjapin testemoneancis di migrants partîts dal Friûl. Angelo Floramo al fevelarà cui autôrs. In âgris rimis e je invezit la serade di poesie che e siere la XXV edizion di Avostanis, ai 6 di Setembar, dulà che a vignaran presentadis dutis lis poesiis di Amedeo Giacomini, par une opare omnie di sigûr interès.
Il Friûl al sarà presint ancje in chei altris apontaments, sedi pai ospits, come par esempli Daniele D’Agaro, protagonist dal conciert intal Templi Vegjetâl ai 18 di Avost, dal titul Il cjant dai uciei, o intai temis tratâts, come l’incuintri Dai turcs in Friûl ai turcs in Europe, joibe ai 11 di Avost, cun Philippe Daverio, presince fisse e amade intai apontaments Ai Colonos. ❚ ✒ A.S.
_________________________________
Il program
Joibe ai 28 di Lui, aes 21
Clandestins, leture seniche
Lunis prin di Avost, aes 21
Trente metros di sperance, serade multimediâl
Vinars ai 5 di Avost, aes 21
Bodanza e Gaetano, inaugurazion de mostre
Lunis ai 8 di Avost, aes 21
Human, film documentari
Joibe ai 11 di Avost, aes 21
Dai turcs in Friûl ai turcs in Europe, incuintri cun Philippe Daverio
Joibe ai 18 di Avost, aes 19
Il cjant dai uciei, conciert intal Templi Vegjetâl
Domenie ai 21 di Avost, aes 21
Il Timp dal Sium, conciert-spetacul
Joibe ai 25 di Avost, aes 21
Provis viertis di culture furlane, varietât culturâl
Lunis ai 29 di Avost, aes 21
Lâ vie di là (Furlans de Europe dal Est), film documentari cun dibatit
Joibe prin di Setembar, miezegnot
Colonos Open Call 2016, residence artistiche
Sabide ai 3 di Setembar, aes 21
La art a traviers mil confins, inaugurazion de mostre
Martars ai 6 di Setembar, aes 21
In âgris rimis, serade di poesie ❚
✒ A.S.
Bon complean Avostanis: a son 25 chest an! La rassegne Ai Colonos e ponte su Tieris e Utopiis | Une cjalade al program | Il program............
Cuntun clâr riferiment ae complicade situazion sociopolitiche contemporanie, la edizion numar 25 di Avostanis e cjape il titul Tieris e utopiis. Il lûc dai incuintris al reste l’agriturisim Ai Colonos a Vilecjaze di Listize, puest avanzât de furlanetât, interessât a valorizâ e a discuti, a diret contat cul vivi di vuê, e cun ducj i mil aspiets de nestre identitât. Cheste edizion 2016, tacade ai 28 di Lui e che e larà indenant fin ai 6 di Setembar, e cjape di pet une serie di cuistions leadis e cetant spinosis che a tocjin ducj: migrants, migrazions, Europe.


text:
La passion pal cine, fin di frutute. La voie di scuvierzi simpri robis gnovis e nissune pôre a metisi in zûc. Une competence e une cognossince dal mont dal gjornalisim e de television, concuistade dì par dì, traviers la gavete e lis scuelis di alte formazion. Une cariere lungje, partide dal Friûl, svoltade po dopo tra Milan, Rome e il forest, cence mai molâ lis lidrîs cu la Patrie, anzit, rivant adore cui siei incarics, îr come vuê, a riscuvierzi un rûl fondamentâl pe valorizazion e la comunicazion de marilenghe, des sôs tradizions e dal so paisaç. Al bastarès chest par capî di ce paste che e je fate, ma nol è just dismenteâsi di altris sôs virtûts un grum impuartantis: la modestie e la umiltât che le continuin a fa lavorâ di scuindon, lontan dai rifletôrs. Claudia Brugnetta, regjiste e curadore responsabile dai programs pe lenghe furlane de sede regjonâl de Rai di Udin, no voleve nancje fâsi intervistâ. Ma o sin rivâts a convincile.
–––
Di dulà tachie dute la sô storie?
Di fantacine, cui prins cinematografs, lis sperimentazions dai gnûfs, par chê volte, struments de tecnologjie e cui prins articui pai gjornâi. Dopo e rive la aventure a Telefriuli, a jerin i agns Otante, agns di vere sperimentazion inovative dal mieç televisîf: o jerin un grup di zovins cjamât di voie di fâ e di ideis, e soredut la int nus vignive daûr, o fasevin nivei di scolte incredibii des trasmissions, la int nus cognosseve pe strade e ancjemò cumò che a van lis replichis suntun canâl di archivi mi fermin e mi disin “ti vin viodude chê altre sere”…
–––
E po dopo, cemût si ise davuelzude la cariere?
O ai vût esperiencis tant che gjornaliste al Corriere della Sera e al Corriere dell’Informazione, une altre palestre di vite e di lavôr che mi a dât tant dal pont di viste professionâl. Intant mi soi specializade cun scuelis e cors, o ai fat diviers stage in Rai a Milan tant che programiste regjiste, o ai vût esperiencis a Rome e tal forest, in Ingletiere in particolâr. O soi tornade in Friûl tal 1997, simpri pe Rai, scomençant cui prins programs radiofonics pe sede regjonâl che a fevelavin propit di cine.
–––
Mi pâr di capî che al è stât un lâ e un tornâ. Ma cul Friûl, isal stât un amôr subite sclet o scombatût?
Un amôr a prime viste, trasmetût di bande di mê mari. Ancje cuant che mi soi cjatade lontane, o vevi alc che mi sburtave a tornâ. Un sintiment fuart che in ciertis situazions al è stât in ogni câs contrastant par vie di chê ruspidece che di simpri, ancje se vuê un tic di mancul, e caraterize il Friûl. Ma dal rest, e fâs part dal so incjant, dal so misteri, dal fat che cheste tiere no à mai trope voie di scuvierzisi, zelose cemût che e je di se stesse.
Ce che jo o ai cirût di fâ al è stât di rivâ adore a puartâ chestis bielecis e chestis particolaritâts in tancj lavôrs che o ai fat, come videos artistics e musicâi. Mi impensi chei par Paolo Conte, zirâts tra Cividât, Tarcint, Are Grande e Sant Denêl. La mê prime fiction e je stade dal 1990, si clamave “La Cerimonia” e e je stade inmaneade dute in stîl langobart, propit a Cividât. In paralêl, tant che autore e senegjadore mi soi impegnade a realizâ un altre fiction su Pietro Zorutti (Rai3).
–––
Di cuant che e je lade vie a cuant che dopo e je tornade, cemût isal cambiât il Friûl?
In siet agns al è cambiât une vore, ma in miôr. Une tiere plui dinamiche, plui in linie cui timps, mancul perifarie: le definirès un centri european che al cjale a est.
–––
Vignìn al rapuart cu la lenghe furlane, gaudie e torment?
Gaudie, parcè che o vin tacât a produsi filmâts in marilenghe tant prime che e rivàs la leç 482. Dispès mi capitave di doprâ il furlan parcè che diviersis personis a rivavin a esprimisi miôr che cul talian. Po dopo a son tacadis lis convenzions, i format radiofonics insiemi ai pionîrs Bepi Mariuz, Renato Cracina, Sonia Sicco. E ancjemò dopo i prins programs televisîfs cui cartons animâts, di Berto Lôf ae Pimpa; la prime situation commedy Autogrill, senegjâts tant che Filosumiis. O vin contât che o sin rivâts in ducj chescj agns a cuasi une setantine di produzions.
–––
In ce maniere àno incidût chescj programs te evoluzion de lenghe furlane e cemût si ise trasformât dai prins dîs agns dal gnûf mileni il rapuart tra furlans e marilenghe, tra furlans e mieçs di comunicazion?
O ai di ameti che a son stâts moments che a rivavin pocadis un tic masse estremistis di bande di corints particolârs di pinsîr che dal sigûr non fasevin ben ae lenghe stesse, parcè che o soi convinte che il furlan al vedi di progredî, butâ jù confins, tal interès simpri de sô int. E chest al pues sucedi dome cuntun confront costant cun chês altris lenghis comunitariis. Jessi masse zelôs de proprie lenghe al pues lâ ben sot l’aspiet de protezion ma al fâs cori il risi di no rivâ a evolvisi, di no lâ plui in là dal propri ort. No stin a dismenteâsi che o vin furlans in dut il mont. Jo insome la marilenghe le vîf tant che une lenghe europeane, e no a câs tai miei lavôrs o ai cirût simpri di miscliçâ personaçs furlans a chei inglês o francês, cussì come che mi plâs da vôs a dutis lis variants de nestre bielissime lenghe.
–––
Di dut chel che o vin contât, si pues capî che il lavôr e l’impegn che la Rai e met pal Friûl al è stât tai agns, e al è cumò, un grum consistent. Pal doman, ce vino di spietâsi?
Dut al è in divignî, lis sigurecis che o vin cumò a son il format “Vuê o fevelin di” che al va in onde la buinore cui dîs minuts di atualitât, scoltâts ancje di tancj che no fevelin furlan, e daspò misdì cui vincj minûts dedicâts ae culture e ai spetacui. Di chê altre bande, o stin rivant da pît di un filmât dedicât ae Cjargne che no si finìs mai di scuvierzi fin insom. Lis ideis a son tantis, o lin indevant pal ordin.
–––
O sin rivâts insom, Claudia Brugnetta; ce domandaressie vuê a un furlan e ce consei invezit i lassaressie?
Prin di dut che mi insegnàs ben simpri plui gnûfs vocabui dal furlan, di ducj i furlans, di chel de Cjargne a chel de Basse. Al è chest il biel de Patrie, plui vôs, plui variants sot de stesse bandiere.
L’unic consei che invezit mi sint di dâ al è chel di vivi il presint cun spessôr, rivant a tirâ fûr il miôr che si rive in chel precîs moment. E soredut cussience, contemplazion e sperimentazion. Simpri. ❚
David Zanirato
Interviste cun Claudia Brugnetta, tra cine, Rai e lenghe furlane............
La passion pal cine, fin di frutute. La voie di scuvierzi simpri robis gnovis e nissune pôre a metisi in zûc. Une competence e une cognossince dal mont dal gjornalisim e de television, concuistade dì par dì, traviers la gavete e lis scuelis di alte formazion. Une cariere lungje, partide dal Friûl, svoltade po dopo tra Milan, Rome e il forest, cence mai molâ lis lidrîs cu la Patrie, anzit, rivant adore cui siei incarics, îr come vuê, a riscuvierzi un rûl fondamentâl pe valorizazion e la comunicazion de marilenghe, des sôs tradizions e dal so paisaç. Al bastarès chest par capî di ce paste che e je fate, ma nol è just dismenteâsi di altris sôs virtûts un grum impuartantis: la modestie e la umiltât che le continuin a fa lavorâ di scuindon, lontan dai rifletôrs. Claudia Brugnetta, regjiste e curadore responsabile dai programs pe lenghe furlane de sede regjonâl de Rai di Udin, no voleve nancje fâsi intervistâ. Ma o sin rivâts a convincile.


text:
O soi tornât a cjase juste nossere passadis trê setemanis di vacance. Cualchi dì a Rome e daspò in Toscane a Chianciano, sì che o ai vût il timp di pensâ aes novitâts che si parferissin pai ents locâi ancje dal Friûl al pâr che par dute la Italie. Par filâi sore e capî cemût mai che il Friûl si presente cun usancis, costums e mûts di pensâ speciâi e cussì diferets mi à zovât sei la memorie antighe che chê resinte. Ve che la memorie antigonone mi puarte indaûr di passe doi mil agns che in chei timps des nestri bandis la int no jere tante e cun di plui sparniçade sul teritori in piçui grups miscliçâts di istrovenetics e celtics specie su lis monts intant che tal sud de penisule taliane a rivavin par mâr lis migrazions di espansion de grande civiltât greghe che si poià sore i popui locâi di prime.
In cheste suaze e nas Rome e e tache a slargjâsi fint che si rint cont che ancje il nestri cjantonut di mont al merte atenzion, propit là che lis aghis dal mâr cjalt a rivin plui a jentrâ intal continent european. Su la pôc abitade e malsane basse planure furlane, dal 181 prime di Crist, e ven fondade une colonie cul insedament dai prins passe 3.000 colons. Daspò, dal 169 p.d.C., a forin puartadis altris 1.500 fameis, sì che la popolazion e incressè fint a uns 15.000 di lôr. A jerin, pe plui part, vieris legjonaris e ce tancj di lôr a vignivin dal Sannio. A ogni colon i forin dâts 50 jugera (29 etars ≈ 80 cjamps), ai centurions 100 jugera (≈160 cjamps) e ai cavalîrs cent e cuarante jugera (≈245 cjamps). Lôr a fevelavin il latin che a savevin o che a vevin podût imparâ sot lis armis; parimentri i colons che a rivaran dopo. Intant che e vignive fate sù, seont il stamp roman, la citât di riferiment de colonie destinade a deventâ la grande Aquilee, chês fameis a cjapavin possès dai terens a lôr assegnâts a larc e in forme ordenade sul teritori. Si pues capî che lis lôr cjasis a pensarin di dâlis dongje in picui grups no tant lontans un di chel altri e colegâts tra di lôr cun stradelis sicu une rêt.
Passât cuasi un secul ae colonie di Aquilee i ven concedude la plene citadinance romane cussì che i dissendents di tierce gjenerazion dai prins colons a poderin dîsi cun braure e bon dirit: “civis romanus sum” e tignîsi par parons dai sîts che lôr a vivevin. Si stave cussì formant un model di ocupazion estensive dal teritori diferent di chel incentrât puartât dae civiltât greghe tal sud de Italie. Il model grêc al previôt une citât popolose là che si davuelç dute la vite sociâl cuintriponude ae vaste campagne dulintor, pôc abitade e che alì e conte dome la fadie dal lavôr di ogni dì. La citât di Aquileie e deventà grande e impuartant pont di riferiment dal imperi roman, ma i piçui insediaments no discomparirin che anzit a mantignirin la usme de lôr dignitât di fonde.
Tal 452 d.d.C., Atile al metè l’assedi a Aquilee, le sdrumà e le brusà. Passâts dome 24 agns, dal 476, si à la fin dal imperi roman e in curt si piert ogni organizazion aministrative centralizade.
Unics ponts di riferiment pal popul a restarin chê rêt di piçulis comunitâts sparniçadis e la Glesie cristiane cu la sô struture nassinte. I longobarts, che a rivarin da 568, a zontarin a chei paisuts lis lôr “faris” che a jerin piçulis comunitâts autonomis di stampe militâr impastanadis su la parentât. La vite di ogni dì dai longobarts e jere incentrade su di chês piçulis struturis aministrativis che pûr a ricognossevin il Duche locâl intant che la identitât e cussience di gjernazie e jere garantide de figure dal Re che la sô esistence e jere pandude dai siei terens fiscâi, lis “curtis regiae”. Il gnûf imperi roman inmaniât di Carli il Grant nol savoltà la organizazion dai piçui paîs cussì che il mileni jentrant al cjapà cont de specialitât dal insediament dai popui dal Friûl sul teritori. Al zove considerâ ancje la cuistion des feveladis. La mode taliane di vivi in citâts, sul stamp de Polis greghe, e à favorît il formâsi di lenghis feveladis di popolazions citadinis avonde numerosis, fuartis economichementri e cuntun unic sorestant locâl di riferiment che Lui al veve interès e fuarce a difindi la identitât dal so principât. La pussibilitât che une fevelade e prevanzàs chês altris e jere leade ae fuarce dal numar de int che la cognosseve e ai scrits di presi culturâl che a lavin ator pal mont. La mode furlane di vivi in piçui grops sparniçâts sul teritori no dave chê fuarce ma pluitost e favorive il mantignîsi des carateristichis des feveladis di piçulis popolazions, ognidune cun cualchi preference lessicâl, ma dutis ben tiessudis su la stesse trame gramaticâl e sintatiche; une situazion dute diferente di chê des lenghis dal podê incentrât. Considerazions parelis si podaressin fâ pe organizazion aministrative a rimarcâ che intant che in Italie a nassaran i comuns in Friûl e larà indenant la vicinie. Si disarà che e jere cjosse di pôc, ma il fat al è che i incaricâts di gjestî lis cuistions publichis a jerin ben cognossûts e tignûts valevui de int di chê vicinie che cun di plui, par svuincâ il pericul che cualchidun al les fûr di strade, si profitàs o che al sbissàs su lis palanchis, cetantis viciniis, i sorestants ju nominavin an pa an cu la proibizion che un al fos nomenât par doi agns in litanie. Ce diference cu lis profiertis dai dîs di vuê: une oligarchie formade di un grup di elets (benzà lôr pôc cognossûts) e larà a sielzi, sicu sensârs, un grop oligarchic plui zuiât che a chel i vignarà dât il podê di gjestî e il singul dal popul al pensarà che a sedin A.S.I. argagns svolants indefinîts (U.F.O.). Nuie pore, si varà ben timp di cognossiju che e je masse antighe la regule di no jessi elets in litanie. ❚
Gianni Sergio Pascoli
La nestre organizazion aministrative e à lidrîs fondis............
O soi tornât a cjase juste nossere passadis trê setemanis di vacance. Cualchi dì a Rome e daspò in Toscane a Chianciano, sì che o ai vût il timp di pensâ aes novitâts che si parferissin pai ents locâi ancje dal Friûl al pâr che par dute la Italie. Par filâi sore e capî cemût mai che il Friûl si presente cun usancis, costums e mûts di pensâ speciâi e cussì diferets mi à zovât sei la memorie antighe che chê resinte. Ve che la memorie antigonone mi puarte indaûr di passe doi mil agns che in chei timps des nestri bandis la int no jere tante e cun di plui sparniçade sul teritori in piçui grups miscliçâts di istrovenetics e celtics specie su lis monts intant che tal sud de penisule taliane a rivavin par mâr lis migrazions di espansion de grande civiltât greghe che si poià sore i popui locâi di prime.